Arjunawiwaha - Wikipédia\nGaguritan, Prasi, Paparikan miwah Kakawin\nAksara Bali miwah Aksara Jawa\n146 miwah 58\nGedong Kirtya, Museum Mpu Tantular, Beng, Gianyar, Gianyar, Sawan, Kapustakaan Kantor Dokuméntasi Budaya Bali miwah Balai Bahasa Bali\nKakawin Arjunawiwaha (aksara Bali: kakawin·ᵒaŕjuṇawiwaha; Jawa:ꦏꦏꦮꦶꦤ꧀ꦄꦂꦗꦸꦤꦮꦶꦮꦲ) inggih punika kakawin kapertama saking Jawa Timur. Karya sastra puniki kasurat olih Mpu Kanwa ring masa pamrentahan Prabu Airlangga, sané mamerintah ring Jawa Timur saking warsa 1019 ngantos 1042 Masehi. Kakawin puniki kirang langkung kagubah ring warsa 1030.\nKakawin puniki modifikasi saking carita sejarah ring Mahabharata, utamannyané Adi Parwa. Kakawin puniki nyaritayang indik palampah Arjuna ngaruruh sanjata sakti pasuecan Bhatara Siwa. Duk warsa 1019-1042, carita Arjuna matapa puniki kasalin basa tur kasurat marupa kakawin mabasa Jawi purwa olih Mpu Kanwa. Pangriptan kakawin puniki kalaksanayang duk kaprabon Raja Airlangga.\nRing pangawit kakawin puniki wénten carita indik Arjuna nglaksanayang patapan ring Giri Mahameru, matetujon ngamolihang sanjata saking Bhatara Indra. Laut punika, ida kagoda olih dedari. Kewanten Arjuna lulus ring gegodaan punika. Maka pasueca, ida kaicen sanjata sakti olih Bhatara Indra. Wenten taler carita daweg Arjuna ngamademang raksasa Niwatakawaca sané ngusak-asik ring swargaloka tur ngawe para dewatané sami pada ngungsi.\nKakawin puniki, yadiastun ring akudang carita tan anut ring sejarah asline, wantah kaloktah pisan ring Bali. Kakawin puniki pinih sering kaketus tur kaplajahin ring sekolah-sekolah. Kewanten, yéning kadadosang rujukan sejarah, kakawin puniki tan anut duaning akeh satuannyané kamodifikasi. Wenten makeh pahpahané nenten manut ring Mahabharata manut aslinnyané sané karipta olih Ida Maharsi Wyasa. Nika mawinan, kakawin puniki ngranjing ring karya sastra, boya sejarah.\nKapolihang saking "https://ban.wikipedia.org/w/index.php?title=Arjunawiwaha&oldid=83327"\nKaca puniki kaping untat kauah ri tatkala 14.40, 26 April 2021


Yesaya 27 (BALI)\n1Ring rahinane punika Ida Sang Hyang Widi Wasa pacang ngunayang kawisesan Idane tur pedang Idane sane mawisesa buat ngukum Lewiatan, naga sane nglegos tur malingkeh, tur ngamademang naga ageng sane ring segarane.\n2Ring rahinane punika Ida Sang Hyang Widi Wasa pacang ngandika ring abian anggur Idane sane ngledangin Ida asapuniki:\n3“Ulun nyaga abian anggure ento tur nyiamin ia terus-tumerus. Ulun nyaga ia peteng lemah kanti tuara ada anak ane lakar ngendahang ia.\n4Ulun suba suud pedih teken abian anggure ento. Yen upama ditu ada punyan ketket wiadin dui tumbuh nglikadin, Ulun lakar mutbut tur nunjel duine ento kanti telah.\n5Nanging yen musuh-musuh kaulan Ulune mamuatang pasayuban teken Ulun, depang ia ngae dame ngajak Ulun. Nah depang ia madame ngajak Ulun.”\n6Ring masane sane jaga rauh, rakyat Israele inggih punika katurunan Dane Yakub pacang tumbuh akah sakadi taru, tur ipun pacang mabunga lan makedapan. Jagate pacang bek antuk woh sane medalang ipun.\n7Ida Sang Hyang Widi Wasa nenten pacang ngukum bangsa Israele sakadi abot ukuman mesehnyane. Ipun tan pacang akeh kicalan jadma.\n8Ida Sang Hyang Widi Wasa ngukum kaulan Idane malantaran nyelong ipun. Ida sampun ngampehang ipun antuk angin sane baret sane rauh saking kangin.\n9Nanging dosa-dosan wong Israele pacang kampurayang, yening batu-batu pamorboran aturan wong sunantarane punika sampun kanyagang sakadi pamor bubuke, samaliha nenten wenten pasepan wiadin arca-arcan Dewi Aserane sane kantun.\n10Kota sane mabenteng bah tur uug maglaturan. Kotane punika kakutang sakadi tegal melakange sane suung. Ipun sampun dados tegal pangonan banteng, genah banteng-bantenge punika medem miwah neda.\n11Carang-carang tarune pada layu, tuh tur empak, tur anake istri-istri pada nambunang ipun kangge saang. Santukan rakyate nenten ngresep punapa-punapi, punika awinan Ida Sang Hyang Widi Wasa sane ngardi ipun nenten sayang ring ipun wiadin nyinahang sih pasueca ring ipun.\n12Ring rahinane punika saking Tukad Eprate rauh ka wates panegara Mesire Ida Sang Hyang Widi Wasa pacang munduhang kaulan Idane sakasiki, sakadi anake malasang gandum saking gumpange.\n13Yen rahinane punika rauh, trompete pacang kasuarayang buat ngandikain mangda bangsa Israele sane wenten ring paselongan sami mawali saking Asur miwah Mesir. Ipun pacang rauh tur nyungsung Ida Sang Hyang Widi Wasa ring Yerusalem, ring bukit Idane sane suci.


Penyuluh Bahasa Bali, Nagingin Pameran Pembangunan Provinsi Bali 2018 Antuk Misuguhang Gita Shanti ~ PorosanBali\nHome » Bahasa Bali , BUDAYA , KESUSASTRAAN » Penyuluh Bahasa Bali, Nagingin Pameran Pembangunan Provinsi Bali 2018 Antuk Misuguhang Gita Shanti\nPenyuluh Bahasa Bali, Nagingin Pameran Pembangunan Provinsi Bali 2018 Antuk Misuguhang Gita Shanti\nPenyuluh Bahasa Bali Kab.Tabanan\nNagingin Pamargin Pameran Pembangunan Provinsi Bali 2018 (17/08/18)\nPameran Pembangunan Provinsi Bali misuguhang makudang-kudang stand, inggian saking pemerintahan wiadin perguruan tinggi. Pewangun punika majanten nenten ring pewangunan fisik kemanten, nanging taler ring kawentenan SDM Bali. Mapaiketan ring punika, Penyuluh Bahasa Bali Provinsi Bali sane kasayubin Dinas Pendidikan Provinsi Bali, misuguhang gita shanti selami pamargin pameran pembangunan.\nRing pungkuran puniki, pemerintah uleng nangiang pendidikan karakter ngarepin aab jagat sekadi mangkin. Pamidabdab punika nenten kalaksanakayang majalaran antuk pendidikan formal kewanten, nanging kawiaktian ipun akeh parikrama sane sarat antuk pendidikan karakter. Sapunapi mangda parisolah krama Bali nenten lempas ring tata susila, bilih-bilih para yowana kaarepin antuk gegodan sane makeh. Pidabdab punika silih-tungilipun kalaksanayang olih Penyuluh Bahasa Bali Provinsi Bali majalaran antuk gita shanti. Selami pamargin Pameran Pembangunan Provinsi Bali warsa 2018, Penyuluh Basa Bali Provinsi Bali sane kasayubin antuk Dinas Pendidikan Provinsi Bali, nyarengin ngramianin antuk magegitan. Manut manggalaning Penyuluh Bahasa Bali Kabupaten Tabanan, I Made Muliarta, S.Pd, M.Pd, majalaran antuk gita shanti sida ngolah rasa, napi malih daging gegitan sarat antuk pendidikan karakter wiadin semertin kahuripan. Sapunapi prasida nyemertiang daging gegitan ring kahuripan serahina. Manutnyane, majalaran antuk magegitan taler sepisanan nyarengin ngrajegang tetamian seni budaya Bali.\nPenyuluh Bahasa Bali Kab.Klungkung\nRing Pamargin Pameran Pembangunan Provinsi Bali (20/08/18)\nMade Muliarta ngawewehin, majalaran antuk kawentenan Penyuluh Bahasa Bali, basa Bali pamekas dharmagita kaaptiyang sida rajeg kantos rikapungkur wekas. Ring galahe mangkin, Penyuluh Bahasa Bali taler midabdabin kawentenan sekeha shanti anak-anak.\nPenyuluh Bahasa Bali, Nagingin Pameran Pembangunan...


UPACARA 17 BAN - Ida Sang Hyang Widi Wasa ngandikayang - Bible Search\nUPACARA 16 UPACARA 18\nIndik kasucian rah\n1Ida Sang Hyang Widi Wasa ngandikayang Dane Musa, 2mangda dane ngrauhang pidabdab-pidabdab sane sakadi ring sor puniki, ring Dane Harun miwah ring paraputran danene, makamiwah ring bangsa Israele makasami. 3-4Yening wenten anak Israel ngaturang banteng, biri-biri wiadin kambing ring ayun Ida Sang Hyang Widi Wasa, anake punika patut nampah wewalungane punika ring gapuran Kemah Linggih Ida Sang Hyang Widi Wasa. Yening ipun nampah wewalungane punika ring genahe sane lianan, ipun mamurug pidabdab, santukan ipun sampun ngecorang rah. Ipun nenten dados malih kawastanin kaulan Ida Sang Hyang Widi Wasa. 5Tetujon prentahe punika mangda ngawit saking mangkin bangsa Israele makta aturan wewalunganipune ka ayun Ida Sang Hyang Widi Wasa, inggih punika aturan wewalungan sane riin biasane tampah ipun ring tegale. Sane mangkin ipun patut makta aturane punika ring ajeng sang pandita ring gapuran Kemah Linggih Ida Sang Hyang Widi Wasa, tumuli katampah irika buat dados aturan karahayuan. 6Sang pandita patut nyriokang getih wewalungane punika ring sisi-sisin pamorboran aturane ring gapuran Kemah Sucine, tumuli morbor muluknyane mangda ambunnyane ngawinang ledang pakayunan Ida Sang Hyang Widi Wasa. 7Bangsa Israele patut satia tuu ring Ida Sang Hyang Widi Wasa, tur nenten pisan dados nampah wewalungan ring tegal-tegale, buat jaga kanggen aturan ring kala buta sane marupa kambing. Pidabdabe punika patut katinutin ngantos salami-laminipun.\n8Yening wenten anak Israel wiadin wong sunantara sane sampun magumana ring pantaran wong Israele ngaturang aturan maborbor wiadin aturan sane lianan, 9ring ayun Ida Sang Hyang Widi Wasa, anake punika patut ngaturang ring gapuran Kemah Sucine. Yening ipun ngaturang ring genahe sane liananipun nenten dados malih kawastanin kaulan Ida Sang Hyang Widi Wasa.\n10Yening wenten anak Israel wiadin wong sunantara sane sampun magumana ring pantaran wong Israele nunas ulam sane kantun madaging rah, Ida Sang Hyang Widi Wasa pacang nglawan anake punika, lan ipun nenten dados malih kawastanin kaulan Idane. 11Angkihan sawatek sane urip punika wenten sajeroning getihnyane. Punika awinannya Ida Sang Hyang Widi Wasa mituduhang mangda sakancan getihe punika kasriokang ring pamorboran aturane, mangda dosa-dosan rakyate kabrastayang. Getihe punika pateh ring angkihan, tur punika mrastayang dosa. 12Punika awinannya Ida Sang Hyang Widi Wasa nenten nglugrain bangsa Israele wiadin wong sunantara sane magumana ring pantaran wong Israele nunas ulam sane kantun madaging getih.\n13Yening wenten anak Israel wiadin wong sunantara sane sampun magumana ring pantaran wong Israele polih buron wiadin paksi sane nenten leteh, ipun patut ngutang getih burone punika ring tanahe, tumuli kurugin antuk tanah. 14Angkihan sawatek sane murip wenten ring getihipune. Punika awinannya Ida Sang Hyang Widi Wasa nenten nglugrain bangsa Israele nunas ulam sane kantun madaging getih. Asing-asing anak sane mamurug indike punika, ipun nenten jaga kantun kawastanin kaulan Ida Sang Hyang Widi Wasa.\n15Asing-asing anak Israel wiadin wong sunantara sane nunas ulam buron sane padem ulihan tan katampah, wiadin ulihan sarap sato galak, anake punika patut ngumbah panganggennyane tur manjus, tumuli nyantosang kantos surup surya, wau ipun dados kawastanin suci manut sopacaraning agama. 16Yening ipun nenten ngamargiang paindikane punika, ipun patut negen palannyane.


1 Korintus 15 (BALI)\n1Sapanglanturipun parasemeton, sane mangkin tiang mamanah mapakeling ring semeton indik Orti Rahayu sane sampun pidartayang tiang ring semeton, sane sampun tampi semeton, tur sane sungkemin semeton.\n2Semeton jaga karahayuang antuk Orti Rahayune punika, asal semeton tansah pageh nyungkemin, sakadi sane sampun pidartayang tiang ring semeton, sajawining yening kapracayan semetone punika tan mapikenoh.\n3Sane aturang tiang ring parasemeton puniki, paindikan sane sampun tampi tiang, inggih punika paindikan sane pinih utamana, indik Ida Sang Kristus sampun seda malantaran dosa-dosan iragane, sakadi sane sampun sinurat ring Cakepan Sucine.\n4Ida sampun kapendem, tur Ida sampun katangiang malih ring rahinane sane kaping tiga, taler manut sakadi sane sampun kasurat ring Cakepan Sucine.\n5Ida sampun makantenang raga ring Dane Petrus, tur sasampune punika Ida taler makantenang raga ring utusan Idane makaroras.\n6Sasampune punika Ida taler makantenang raga ring parasisian Idane sane lintangan ring limang atus akehipun. Parasemeton punika akeh sane kantun urip rauh mangkin. Nanging saking pantaranipune wenten taler sane sampun padem.\n7Sapanglanturipun Ida taler makantenang raga ring Dane Yakobus miwah ring parautusan Idane sami.\n8Ring pamuput pisan Ida makantenang raga ring sikian tiange, yadiastun tiang puniki nenten pisan pantes.\n9Tiang puniki utusan Ida Sang Panembahan, sane pinih sor. Sujatinipun tiang tan pisan pantes kawastanin utusan Idane, sawetning tiang sampun nyangsarain pasamuan druen Ida Sang Hyang Widi Wasa.\n10Nanging tiang dados sakadi mangkin puniki, tan lian wantah saking sih pasuecan Idane sane kapaicayang ring tiang punika nentenja nirguna. Tungkalikanipun, tiang sampun ngaturang ayah saratan ring parautusan Idane sane tiosan. Yadiastu indike punika boyaja ulihan tiang, nanging wantah masrana sih pasuecan Ida Sang Hyang Widi Wasa sane makarya ring urip tiange.\n11Punika awinanipun, yadian Orti Rahayune punika rauhnya saking tiang, wiadin saking parautusan sane tiosan, makasami punika pateh tur punika sane sampun sungkemin semeton.\n12Sane mangkin, tiang parautusan sami pada midartayang mungguing Ida Sang Kristus sampun katangiang saking pantaran anake padem. Napi awinanipun ring pantaran semetone jeg wenten sane maosang mungguing nenten wenten anak padem sane pacang kauripang malih?\n13Yening yuakti anake padem nenten kauripang malih, Ida Sang Kristus taler nenten pacang katangiang.\n14Tur yening Ida Sang Kristus nenten katangiang saking pantaran anake padem, tan wenten sane patut pidartayang tiang, tur tan wenten sane patut pracayain parasemeton.\n15Langkungan ring punika, yening sawiakti anake padem nenten pacang kauripang malih, sampun sinah tiang puniki mobab pamantuka ring Ida Sang Hyang Widi Wasa, santukan tiang sampun nuturang, mungguing Ida Sang Kristus sampun katangiang antuk Ida Sang Hyang Widi Wasa, sane sujatinipun Ida nenten katangiang.\n16Santukan yen yakti anake padem nenten kauripang, Ida Sang Kristus taler tan pacang katangiang.\n17Samaliha yen Ida Sang Kristus nenten katangiang, nirguna pisan kapracayan semetone, tur indike punika mapiteges, mungguing semeton kantun tetep ring sajeroning dosa-dosan semetone.\n18Kadi asapunika taler nirguna pisan sakancan anake sane sampun padem, sane pracaya ring Ida Sang Kristus.\n19Samaliha yen pangajap-ajap iragane ring Ida Sang Kristus, wantah sakantun iraga urip ring mrecapada iriki kewanten, dadosipun iraga puniki manusa sane paling lacura saking pantaran manusane ring mrecapada puniki.\n20Nanging sujatinipun Ida Sang Kristus sampun katangiang saking pantaran anake padem, tur puniki dados jaminan, mungguing anake padem taler pacang katangiang.\n21Pateh sakadi Sang Pati rauh ring jagate malantaran jadma adiri, kadi asapunika taler malantaran Anak adiri, anake padem pacang kauripang malih.\n22Santukan pateh sakadi manusane sami padem, malantaran patunggilan ipun ring Adam, asapunika taler malantaran patunggilan ring Ida Sang Kristus, jadmane sami jaga kauripang malih.\n23Sami jaga kauripang manut giliran ipun suang-suang. Ida Sang Kristus dados pangawit, sasampune punika wau parapadruen Idane, ritatkala panemayan rauh Idane.\n24Sasampune punika raris rauh masa pamuput; inggih punika sasampun Ida Sang Kristus ngaonang sakancaning pararatune, parapamrentah miwah saananing kakuasane, Ida raris ngaturang pamrentahan Idane ring Ida Sang Hyang Widi Wasa, Ida Sang Aji.\n25Santukan Ida Sang Kristus patut mrentah jagate puniki, ngantos sawatek meseh Idane kadadosang panjekjekan cokor Idane antuk Ida Sang Hyang Widi Wasa.\n26Meseh Idane sane kapamuput, sane pacang kaonang Ida, inggih punika Sang Pati.\n27Santukan manut kecap Cakepan Sucine saluiring sane wenten sami sampun kadadosang nungkul ring buk padan Idane antuk Ida Sang Hyang Widi Wasa. Sane kabaos “saluiring sane wenten” punika, sinah Ida Sang Hyang Widi Wasa sane ngawinang makasami pada nungkul ring buk padan Ida Sang Kristus, Ida tan sareng ketang sajeroning sane nungkul punika.\n28Sasampune saluiring sane wenten sami kadadosang nungkul ring buk padan Ida Sang Kristus, raris Ida Sang Kristus sane maraga Sang Putra pacang nungkul ring buk padan Ida Sang Aji, sane sampun ngawinang saluiring sane wenten tumungkul ring buk padan Ida Sang Putra, mangdane ring pamuput Ida Sang Hyang Widi Wasa ngraga nitah makasami.\n29Sapunapike indik anake sane kalukat malantaran anake padem? Napike sane ajap-ajap ipun? Yening yakti sakadi baos anake, mungguing anake padem tan pacang kauripang, napike awinane ipun lila kalukat malantaran anake sane sampun padem?\n30Kadi asapunika taler tiang sareng sami, napike awinanipun tiang purun ngarepin baya nyabran rahina?\n31Parasemeton, nyabran rahina tiang ngarepin baya pati. Tiang mabaos kadi asapunika, malantaran kabungahan tiange ring parasemeton, santukan semeton wenten sajeroning Ida Sang Kristus, Panembahan iragane.\n32Yening tiang matarung nglawan sato galak irika ring kota Epesus, wantah madasar antuk tetimbangan kamanusan kewanten, napike pikenohipun buat tiang? Yening yakti anake padem tan pacang kauripang, boyake becikan sakadi baos anake: “Ngiringja iraga masuka-sukaan mangan nginum, santukan benjang iraga jaga padem.”\n33Sampunangja semeton kantos pekelin anak! “Pagubugan sane kaon punika ngrusak solahe sane becik.”\n34Pada elingja ring raga tur sampunangja ngardi dosa malih! Semeton sapatutipun marasa kimud, santukan ring pantaran parasemetone malih wenten semeton sane durung uning ring Ida Sang Hyang Widi Wasa.\n35Minab wenten anak sane mataken: “Sapunapike antuka anake sane padem pacang kauripang malih? Samaliha sapunapi pacang rupan padewekanipune sane kauripang punika?”\n36Semeton yakti kalintang jugul! Saluiring bibit sane tandur semeton ring tegale, ipun tan pacang mentik yen ipun durung padem dumun.\n37Tur bibit sane tandur semeton punika kantun marupa wewijian, minakadinipun padi wiadin sane tios-tiosan, boya mapunya sakadi tetanduran sane jaga mentik.\n38Nanging Ida Sang Hyang Widi Wasa maicain ipun punya manut sapakarsan Idane: sabilang awiji kicen punya suang-suang.\n39Sakancan sane murip, nenten pateh makasami dagingipune. Daging manusane mabinayan ring daging satone, daging paksine taler bina, daging ulam segarane taler bina.\n40Kadi asapunika taler indik saananing sane wenten ring langite miwah saananing sane wenten ring jagate; saananing sane wenten ring langite kaluihannyane mabinayan ring kaluihan saananing sane wenten ring jagate.\n41Kaluihan suryane mabinayan ring kaluihan bulane. Kaluihan bulane bina ring kaluihan bintang-bintange, taler kaluihan bintange sane asiki tan pateh ring kaluihan bintange sane tiosan.\n42Kadi asapunika taler indik anake padem sane pacang kauripang. Rikala ipun katanem kawentenanipune tan langgeng, nanging rikala ipun kauripang benjangan, kawentenanipune langgeng.\n43Rikala ipun katanem kawentenanipune kaon tur lemet, nanging rikala ipun kauripang, kawentenanipune luih tur kukuh.\n44Sane katanem punika sikian sekala, nanging sane kauripang punika sikian niskala. Yening wenten sikian secara sekala, wenten taler sikian niskala.\n45Sakadi sane sampun kasuratang ring Cakepan Sucine: “Manusane sane pangawit inggih punika Adam, dane kakardi kadadosang jadma sane urip”, nanging Adam sane wekasan, punika maraga Roh sane nguripang.\n46Sane rauh dumunan punika boya sane niskala, nanging sane sekala; usan punika wau rauh sane niskala.\n47Adam sane pangawit punika kakardi antuk buk, nanging Adam sane kaping kalih punika kawitnyane saking suarga.\n48Sawatek sane kawitipun saking buk, punika pateh sakadi anake sane kawitipun saking buk. Tur sawatek sane kawitipun saking suarga, punika taler pateh sakadi anake sane rauh saking suargan.\n49Pateh sakadi iraga sane mangkin marupa sakadi anak sane kawitipun saking buk, benjangan iraga jaga dados sakadi Anak sane saking suarga punika.\n50Parasemeton, pidaging atur tiange, inggih punika: Mungguing sikian iragane sane kawitnya saking daging miwah rah puniki tan pacang polih bagian sajeroning pamrentahan Ida Sang Hyang Widi Wasa. Samaliha manusa sane tan langgeng nenten mrasidayang dados manusa sane langgeng.\n51Pirengangja paindikan sane pingit puniki: Iraga puniki tan makasami pacang padem, nanging digelis iraga sareng sami puniki jaga kubah,\n52sajeroning akijapan, inggih punika rikala trompete sane kapamuput masuara. Santukan rikala trompete pacang masuara, jadmane sane padem pacang kauripang sajeroning kawentenan sane langgeng, tur iraga puniki sareng sami pacang kubah.\n53Paindikan sane pacang rusak puniki patut ngrangsuk paindikan sane tan pacang rusak, tur sane nyidayang padem puniki patut ngrangsuk sane tan nyidayang padem.\n54Duaning punika sasampune sane jaga rusak puniki ngrangsuk pangangge sane tan sida rusak miwah sane nyidayang padem sampun ngrangsuk pangangge sane tan nyidayang padem, irika pacang tegep kecap Cakepan Sucine sane kasurat asapuniki: “Sang Pati sampun kaon, Sang Menang sampun unggul.”\n55“Ih Pati dija jani kamenangan ibane? Ih Pati dija jani kasaktian ibane?”\n56Kasaktian patine punika dosa, tur kakuasan dosane punika kawitnya saking Pidabdab Torate.\n57Nanging puji suksma pamantuka ring Ida Sang Hyang Widi Wasa, sane sampun ledang mapaica kamenangan ring iraga malantaran Ida Sang Kristus, Panembahan iragane.\n58Punika awinanipun parasemeton tiange, pada pagehangja kapracayan semetone, sampunang onyah-anyih. Pada antengja ngaturang ayah sajeroning pakaryan Ida Sang Panembahan! Santukan semeton sami sampun pada uning, mungguing ayah-ayahan semetone pamantuka ring Ida Sang Panembahan punika, nentenja pacang nirgawe.


MATIUS 1 | BAN Bible | YouVersion\nIndik babad katurunan Ida Hyang Yesus Kristus\n2Abraham maputra Ishak, Ishak maputra Yakub, Yakub maputra Yehuda lan semeton-semeton danene. 3Yehuda maputra Peres miwah Serah (saking rabine Diah Tamar). Peres maputra Hesron, Hesron maputra Ram. 4Ram maputra Aminadab, Aminadab maputra Nahason, Nahason maputra Salmon. 5Salmon maputra Boas (saking rabine Diah Rahab). Boas maputra Obed (saking rabine Diah Rut), Obed maputra Isai, 6Isai maputra Sang Prabu Daud.\nDaud maputra Salomo (saking rabine sane pecak rabin Dane Uria). 7Salomo maputra Rehabeam, Rehabeam maputra Abia, Abia maputra Asa. 8Asa maputra Yosapat, Yosapat maputra Yoram, Yoram maputra Usia. 9Usia maputra Yotam, Yotam maputra Ahas, Ahas maputra Hiskia. 10Hiskia maputra Manase, Manase maputra Amon, Amon maputra Yosia. 11Yosia maputra Yoyakin lan semeton-semeton danene. Daweg punika bangsa Israel kaselong ka Babel.\n12Sasampune bangsa Israel maselong ring Babel, Yoyakin maputra Sealtiel, Sealtiel maputra Serubabel. 13Serubabel maputra Abihud, Abihud maputra Elyakim, Elyakim maputra Asor. 14Asor maputra Sadok, Sadok maputra Akim, Akim maputra Eliud. 15Eliud maputra Eleasar, Eleasar maputra Matan, Matan maputra Yakub. 16Yakub maputra Yusup rabin Diah Maria, sane ngembasang Ida Hyang Yesus sane mabiseka Sang Prabu Sane Kajanjiang antuk Ida Sang Hyang Widi Wasa.\nIndik embas Ida Hyang Yesus\n18Indik embas Ida Hyang Yesus Kristus katuturanipun sapuniki: Daweg ibun Idane, Diah Maria sampun magegelan sareng Dane Yusup, sadurung dane marabian, Diah Maria jeg sampun mobot. Bobotan danene punika kawitnyane saking Roh Ida Sang Hyang Widi Wasa. 19Gegelan danene, inggih punika Dane Yusup anak sane tansah malaksana patut, nanging dane nenten mapakayunan jaga ngawinang Dane Diah Maria kimud, punika awinanipun Dane Yusup mapakayun megat gegelan danene saking silib. 20Nanging ritatkala dane ngayun-ngayunin indike punika, raris dane karauhin antuk malaekat Ida Sang Hyang Widi Wasa sajeroning panyumpenan. Sang malaekat ngandika ring dane sapuniki: “Yusup sentanan Sang Prabu Daud, edaja takut nyuang Maria nganggon kurenan, sawireh rarene ane kaduta ento, uli Roh Ida Sang Hyang Widi Wasa. 21Maria lakar ngembasang putra lanang, tur kita patut marabin anake alit ento Yesus, sawireh Ida lakar ngrahayuang parakaulan Idane uli sakancan dosannyane.”\n22Paindikane punika mula wantah jaga mamargi sakadi asapunika, mangda tegep sabdan Ida Sang Hyang Widi Wasa sane kawarahang antuk nabine, sapuniki: 23“Daane ento lakar beling tur nglekadang pianak muani. Pianakne ento lakar kadanin Immanuel” (sane mateges: Ida Sang Hyang Widi Wasa nyarengin iraga).\n24Sasampun Dane Yusup matangi, raris dane ngambil Diah Maria, kanggen rabi satinut ring pangandikan malaekat Ida Sang Hyang Widi Wasa ring dane. 25Nanging Dane Yusup tan matemu semara ring Diah Maria kantos putrane lanang punika embas. Dane Yusup marabin anake alit punika “Yesus”.


Dugase - kamus bahasa bali\ndugase tiang mejalan ka sekolah wenten anak muani sane nyambatin tiang\nIn Balinese: Wenten reko kasengguh dugase dumun pisan, tan wenten surya, wulan, bintang, angin (duaning) langite durung kagelar.\nIn Indonesian: Istri tua beliau iri karena madunya saja yang bisa memiliki anak.\nIn Balinese: Kacerita dugase pidan, ada pandita sakti mapesengan Bhagawan Domia.\nIn Balinese: Dugase ento Ida Bhatara Wisnu ledang kayun idane sawireh ulian i bikul linggih idane dadi galang, sing ja peteng dedet.\nIn Balinese: Dugase ento tiang suba tuturina teken memen tiange yening manusane ane lekad jani tumitisan anake ane ipidan suba mati.\nIn Balinese: Dugase malunan mare ade pancoran abesik tongos masyarakat ngelungsur tirta mebayuh, 3bulanan, lan otonan.\nIn Balinese: Nika ané prasida sobyahang titiang indik napi ke ané bisa kalaksanayang di jumah dugase mrana Corona.\nIn Balinese: Makudang-kudang dina dugase ento, gumine nyansan suung.\nIn Balinese: Kewala dugase ento Raden Galuh Pitu suba buin menek ka punyan bingine sambilanga ngintip.\nIn Balinese: Sangkal ia madan Pan Meri, kerana dugase i malu ia liu gati ngelah memeri utawi panak bebek.\nIn Balinese: I Celempung konden mayah dugase ento.\nIn Balinese: Nah jani I Cita dugase ento dijane nongos?\nIn Balinese: Dugase malu, di sisin alase kauh ada anak mamondok padidiana, madan I Cita.\nIn Balinese: Dugase ento ada macan sedeng nglincak ngalih amah-amahan.\nIn Balinese: Dugase ento sedeng masan panes.\nIn Balinese: Dugase ento I Tabuan tonden teka uli pesu.\nIn Balinese: Rasa kangen ane kerasa dot matemu , mecanda , malajah bareng , nyandenin guru di kelas , sirep bareng bareng di kelas rikala jam kosong , telat masuk kelas bareng bareng , bolos masuk kelas bareng bareng lan malali bareng – bareng ajak timpal – timpal cara dugase pidan .\nIn Balinese: Pandemi COVID-19 suba ngaenang sima dresta sawai-wai iraga malenan cara biasane dugase ipidan.\nIn English: 6.\nIn Indonesian: 3.\nIn Balinese: Nah pengalaman tiang sekat PPKM Darurat niki, dugase ento tiang jagi pulang kampung.\nIn Balinese: Kabenengan dugase ento ada parekan Anake Agung ane nuenang purine ningeh munyin I Beloge.\nIn Balinese: Tiang tuah maburuh, dugase di Denpasar Tiang dadi buruh di katring ane nyiagayang dedaran buruh-buruhe di Hotel.\nIn Balinese: Tiang suba sesai nepukin berita-berita ane pelih, care dugase gempa di Buleleng, Bali.\nIn Balinese: Ditu nyesel pisan titiyang tekening unduke dugase ipidan.\n- Covid "Nyeselang dewek ulian corona"\nIn Balinese: Dugase ipidan titiyang mayus masekolah tur mekite libur dogen.\nIn Balinese: Enu ke inget dugase ipidan pakedek pakenyum iraga bareng - bareng , kanti engsap teken galah saling nyatuang isin dikenehe .\nIn Balinese: Enu ke inget dugase ipidan pakedek pakenyung iraga bareng-bareng, kanti engsap teken galah saling nyatuang isin di kenehe.\nIn English: Do you still remember when we used to share laughter and smiles, when we used to exchange ideas?\nIn Indonesian: Masihkah ingat ketika dahulu kita saling berbagi tawa dan senyum, hingga lupa dengan waktu saling bertukar pikiran.\nIn Balinese: Apa buin dugase tiang bangun kepupungan ngorahang teken I meme lakar majalan masuk, makejang nyama tiange nyuryakin, mirib ulian edot tiange bes keliwat lakar masekolah.\nIn Balinese: Dugase ento I Toris sedeng itehe nginyukang padang, kinyukan I Torise kalis pesan miriban ia tusing nawang kenken gumine jani.\nIn Balinese: Dugase ento, WHO tuah miteketin yening maskere ento kaanggon anak ane sedeng sakit lan anak ane ngerunguang anak sakit (pasien).\nIn Indonesian: Sebelumnya, WHO merekomendasikan penggunaan masker hanya untuk orang sakit dan orang yang merawat pasien.\nIn Balinese: Dugase pidan enu ngidang ngedum apa ane gelah ngajak reramene, jani apa alih tusing ade benyah satata benyah ane tepuk.\nIn Balinese: Dugase ento sampun galah siya lebih nem menit petengne, tiang mabalih TV sareng Mek Tut tiange.\nIn Indonesian: Kita juga harus tetap rajin membaca surat kabar, baik media online maupun media cetak, agar kita juga tahu akan perkembangan dari dunia ini.\nIn Balinese: Tan pawantuan Ida Batara Siwa, para dewatane ane kena wisya yeh Kalakuta dugase ngingsirang Gunung Mahameru, pastika tusing purna.\nOther forms of "Dugas;"


Yohanes 8 (BALI)\n1nanging Ida Hyang Yesus lunga ka Bukit Saitun.\n2Benjangipun kantun semengan pisan Ida sampun wenten ring Perhyangan Agung tur anake makasami pada rauh nangkilin Ida. Irika Ida raris malinggih tur ngurukang anake akeh punika.\n3Duk punika raris rauh paraguru agama miwah anggota golongan Parisine ngatehang anak istri, sane katangehan mamitra. Anake istri punika kajujukang ring tengah-tengah anake akeh punika,\n4tumuli dane matur ring Ida Hyang Yesus sapuniki: “Guru, anake istri puniki katangehan sedekan mamitra.\n5Ring Pidabdab Torate, Nabi Musa sampun ngicen pidabdab mangda anake sane kadi asapuniki kencurin antuk batu ngantos padem. Sane mangkin yen manut pakayunan Gurune sapunapi?”\n6Dane matur asapunika buat nyugjugin Ida, mangda dane polih jalaran buat ngiwangang Ida. Nanging Ida Hyang Yesus nguntul tur nulis tanah.\n7Santukan bes nyehceh dane pada mataken, punika awinan Ida raris ngadeg saha ngandika ring dane sapuniki: “Sapasiraja ring pantaran ragane sane tan padosa, mangda anake punika sane pinih riin ngencur anake istri puniki antuk batu.”\n8Ida raris malih nguntul tur nulis tanah.\n9Wau kapiragi pangandikan Idane kadi asapunika, dane raris makaon sakasiki, ngawit saking sane lingsir-lingsir, ngantos pamuputipun wantah kantun Ida ngraga miwah anake istri punika.\n10Ida raris ngadeg tur ngandika ring anake istri punika sapuniki: “Ih eluh, kija pada lakuna anake ento? Singke ada ane payu ngukum eluh?”\n11Pasauripune: “Tan wenten Guru.” Ida raris nglanturang pangandikan Idane: “Tiang masih tusing lakar ngukum eluh. Kema lautang mulih, sakewala uli jani eda buin ngae dosa.”]\n12Ida Hyang Yesus raris nglanturang paurukan Idane ring anake akeh punika. Pangandikan Idane: “Tiang ene galang jagate! Nyenja nututin Tiang, ia tusing majalan di petenge, nanging lakar ngelah galanging urip!”\n13Anake sane saking golongan Parisine raris mabaos ring Ida sapuniki: “Ne mangkin Ragane wantah nyaksiang indik sikian Ragane; kasaksian Ragane punika tan patut.”\n14Ida raris ngandika sapuniki: “Yadiastun Tiang nyaksiang indik dewek Tiange, nanging kasaksian Tiange punika mula sujati santukan Tiang uning ring sangkan paran Tiange. Nanging ragane tan uning ring sangkan paran Tiange.\n15Ragane nepasin anak manut cara sekala kewanten. Tiang tanja nepasin anak,\n16nanging yen Tiang nepasin, tetepasan Tiange punika adil, santukan Tiang nepasin tanja newek, nanging sareng Ida Sang Aji sane ngutus Tiang.\n17Ring Pidabdab Torat ragane wenten munggah, mungguing kasaksian anak sareng kalih punika kasaksian sane sah.\n18Tiang nyaksiang indik dewek Tiange niri, tur Ida Sang Aji sane ngutus Tiang taler nyaksiang indik Tiange.”\n19Dane raris mataken sapuniki: “Ring dija Ajin Ragane?” Pasaur Idane: “Ragane tan uning ring Tiang miwah ring Ajin Tiange! Yening ragane uning ring Tiang, ragane taler pacang uning ring Ajin Tiange.”\n20Saluiring paindikane punika kawecanayang antuk Ida Hyang Yesus daweg Ida mapaica paurukan ring Perhyangan Agung, nampek ring genah peti aturane. Nanging tan wenten anak sane ngejuk Ida, santukan panemayan Idane durung rauh.\n21Ida Hyang Yesus raris nglanturang malih pangandikan Idane: “Tiang pacang matilar tur ragane pacang ngrereh Tiang, nanging ragane pacang seda malantaran dosan ragane. Ragane tan pacang mrasidayang ka genah Tiange!”\n22Parapamimpin bangsa Yahudine raris pada mabaos sapuniki: “Apake Ia lakar ngamatiang Iba, krana munyinNe buka kene: ragane tan mrasidayang ka genah Tiange!”\n23Pasaur Idane: “Kawit ragane saking sor, nanging kawit Tiange saking luur. Kawit ragane saking jagate puniki, nanging kawit Tiange boyaja saking jagate puniki.\n24Punika awinanipun Tiang sampun nguningayang ring ragane, mungguing ragane pacang seda malantaran dosan ragane. Tur ragane taler pacang seda malantaran dosan ragane, yening ragane tan pracaya, mungguing: ‘Tiang Sang Jumeneng Langgeng’.”\n25Dane raris mataken: “Sapasirake Ragane puniki?” Pasaur Idane: “Saking pangawit sampun uningang Tiang indike punika ring ragane.\n26Akeh paindikan sane patut baosang Tiang ring ragane tur akeh sane patut tepasin Tiang ngeniang sikian ragane. Nanging Sang sane ngutus Tiang punika maraga sujati, tur sane baosang Tiang ring jagate wantah paindikan sane piragi Tiang saking Ida.”\n27Dane sami tan ngresep mungguing sane baosang Ida punika indik Ida Sang Aji.\n28Punika awinan Ida raris ngandika ring dane sami sapuniki: “Benjang wekas rikalaning ragane sampun mentang Ida Sang Putraning Manusa Utusan Ida Sang Hyang Widi Wasa ring salibe, irika ragane pacang uning mungguing Tiang puniki maraga Sang Jumeneng Langgeng. Irika ragane pacang uning mungguing sane urukang Tiang boyaja manut pepineh Tiange niri, nanging wantah paindikan sane sampun kurukang antuk Ida Sang Aji ring Tiang.\n29Ida sane ngutus Tiang tan manggayang Tiang newek, santukan Tiang setata nglaksanayang paindikan sane ledangin Ida.”\n30Anake sane miragiang pangandikan Idane punika akeh sane pracaya ring Ida.\n31Ida Hyang Yesus raris ngandika ring anak Yahudine sane pracaya ring Ida sapuniki: “Yen ragane pageh ngagem pitutur Tiange, ragane dadi sisian Tiange ane sujati;\n32ragane lakar resep teken kasujatian Ida Sang Hyang Widi Wasa tur kasujatiane ento bakal nadiang ragane anak merdeka.”\n33Anake punika raris masaur sapuniki: “Tiang puniki sareng sami turunan Dane Abraham tur durung naenin tiang dados panjak anak. Napi teges pangandikan Gurune: ‘Ragane lakar dadi anak merdeka’?”\n34Pasaur Idane: “Sasajaane Tiang ngorahang teken ragane: nyenja ane ngae dosa, anake ento dadi panjak dosa.\n35Anake ane dadi panjak tusingja setata nongos di puri, tuah Sang Putra ane setata ada di puri.\n36Yen Sang Putra mebasang ragane, ragane bakal dadi anak ane sujati merdeka.\n37Tiang nawang mungguing ragane turunan Dane Abraham. Sakewala ragane tansah mabudi ngamatiang Tiang, ulihan ragane tusing tampi teken paurukan Tiange.\n38Tiang ngraosang paundukan ane suba kasinahang baan Ida Sang Aji teken Tiang, nanging ragane nglakonin apa ane dingeh ragane uli bapan ragane.”\n39Pasauripune: “Bapan tiange Dane Abraham!” Pasaur Idane: “Yening sajaan ragane oka-okan Dane Abraham, sinah ragane lakar malaksana patuh buka laksanan Dane Abraham.\n40Saluiring paundukan ane laksanayang Tiang ento nyinahang teken ragane unduk kasujatian ane suba dingeh Tiang uli Ida Sang Aji. Yadian keto, ragane tan mari mabudi ngamatiang Tiang. Abraham tusing pesan malaksana buka keto.\n41Ane laksanayang ragane, tuah laksanan bapan ragane.” Anak Yahudine punika nyaurin sapuniki: “Ajin tiange wantah Ida Sang Hyang Widi Wasa ngraga. Tiang puniki makasami paraputran Idane sane sujati.”\n42Pangandikan Idane ring ipun: “Yen saja Ida Sang Hyang Widi Wasa Ajin ragane, ragane lakar tresna teken Tiang, sawireh Tiang teka uli Ida Sang Hyang Widi Wasa tur ane jani Tiang ada dini. Tekan Tiange tusing uli pakenehan Tiange newek, nanging uli Ida ane ngutus Tiang.\n43Apa kranane ragane tusing ngresep teken paundukan ane tuturang Tiang? Sawireh ragane sing nyidayang madingehang tur nelebang pitutur Tiange.\n44Bapan ragane tuah mula Ratun Setane tur ragane tansah mabudi nglaksanayang paundukan ane manut teken sakita keneh bapan ragane ento! Uli pangawit mula gegaenne ngamatiang anak. Ia tusing demen teken kasujatian sawireh ia mula musuh kasujatian. Yening ia mogbog, ento mula tuah agolne buka keto, sawireh ia mula pamobab, inan sakancan bogboge.\n45Tiang nuturang teken ragane unduk kasujatian, ento krana ragane tusing nyak pracaya teken Tiang.\n46Nyenke di pantaran ragane ane nyidayang muktiang Tiang ngae dosa? Yening Tiang nuturang teken ragane unduk kasujatian, apa krana ragane tusing pracaya teken Tiang?\n47Nyenja kawitne uli Ida Sang Hyang Widi Wasa, anake ento madingehang sabdan Ida Sang Hyang Widi Wasa. Ragane tusing nyak madingehang Tiang, sawireh kawit ragane boyaja uli Ida Sang Hyang Widi Wasa.”\n48Anak Yahudine raris masaur sapuniki: “Boyake tan iwang baos tiange, mungguing ragane puniki jadma Samaria samaliha karangsukan setan?”\n49Pasaur Idane: “Tiang tusingja karangsukan setan, nanging ragane nganistayang Tiang.\n50Tiang tusingja ngulati kaluihan buat dewek Tiange niri. Nanging tuah Ida ane ngulati tur Ida ane matutang Tiang.\n51Sasajaane Tiang ngorahang teken ragane: Nyenja ngagem pitutur Tiange, anake ento tusing mati salawas-lawasne.”\n52Pasaur anak Yahudine ring Ida: “Sane mangkin sampun sinah pisan buat tiang, mungguing Ragane karangsukan setan! Dane Abraham sampun seda, tur paranabine taler sampun pada seda, nanging Ragane maosang kadi asapuniki: ‘Nyenja ngagem pitutur Tiange, anake ento lakar tusing mati salawas-lawasne!’\n53Ajin tiange Abraham sampun seda; napike Ragane luihan ring Dane Abraham? Samaliha paranabine sampun seda. Ring sapasirake Ragane nyaihang Raga?”\n54Pasaur Idane: “Yening Tiang ngluihang dewek Tiange niri, kaluihan Tiange ento tan paguna. Ane ngluihang Tiang tuah Ida Sang Aji, ane angkenin ragane dadi Widin ragane.\n55Ragane tusing taen nawang Ida, nanging Tiang nawang Ida. Yening Tiang ngorahang mungguing Tiang tusing nawang Ida, Tiang madan mogbog patuh buka ragane. Nanging sasajaane Tiang nawang Ida tur Tiang satinut teken sabdan Idane.\n56Ajin ragane Abraham ledang pesan ngaksi panemayan Tiange; ne jani dane suba ngaksi tur dane suba ledang pesan.”\n57Anak Yahudine raris matur ring Ida asapuniki: “Yusan Ragane durung wenten seket taun dikapan Ragane manggihin Dane Abraham?”\n58Pasaur Idane: “Sasajaane Tiang ngorahang teken ragane: Satondene Abraham ada, Tiang suba ada!”\n59Anak Yahudine punika raris ngambil batu praya ngencur Ida; nanging Ida Hyang Yesus ngelidang ragan Idane, tumuli medal saking Perhyangan Agung.


Mazmur 19 (BALI)\n<< Mazmur 19 >>\n1Ambate galang langite nyinahang kaluihan Ida Sang Hyang Widi Wasa! Ambate terangnya ipun nyinahang pakardin Idane.\n2Nyabran rahina, rahinane nyritayang indike punika ring rahina sane sapanglanturipun. Nyabran wengi indike punika kawawanin nyritayang ring wengi sane pacang rauh.\n3Nenten wenten baos wiadin kruna sane kagunayang, tur nenten wenten suara sane kapiragi.\n4Nanging suarannyane sumebar ka sakuub jagate, tur kapiragi kantos rauh ring tanggun gumine. Ida Sang Hyang Widi Wasa makarya genah pabuat sang surya ring langite.\n5Ipun endag pasemengan waluya sakadi panganten sane bagia, wiadin sakadi olahragawan sane bintak jaga malomba.\n6Suryane mamargi ngawit saking tanggun langite sane asiki, tumuli nglintang ngungsi tanggunnyane sane lianan. Nenten wenten sane kasaruan saking panesipune.\n7Pidabdab Ida Sang Hyang Widi Wasa punika sampurna. Pidabdabe punika maicayang kakuatan sane anyar. Titah-titah Ida Sang Hyang Widi Wasa punika patut pisan kagega. Titahe punika maicayang kawicaksanaan ring jadmane sane nambet.\n8Pidabdab Ida Sang Hyang Widi Wasa punika patut, tur anake sane satinut ring pidabdabe punika muponin bagia. Titah Ida Sang Hyang Widi Wasa punika adil, tur Ida maicayang pangresepan ring pepineh manusane.\n9Mabakti ring Ida Sang Hyang Widi Wasa punika becik. Indike punika jaga nglantur kantos salami-laminipun. Tetepasan Ida Sang Hyang Widi Wasa punika adil, tur tetepasane punika setata jujur.\n10Indike punika bangetan kadotang bandingang ring mas sane pinih becik. Indike punika manisan ring madune sane murni.\n11Pidabdab-pidabdabe ngawinang titiang kaula druene molih pangresepan. Titiang molih pikolih malantaran titiang satinut ring pidabdabe punika. Duh Ratu Sang Hyang Widi Wasa, dohangja titiang saking kiwangan-kiwangan sane tan kanten.\n12Nenten wenten anak sane mrasidayang manggihin kiwanganipune newek.\n13Kadi asapunika taler rahayuangja titiang saking dosa-dosa sane nyelapang. Sampunangja icena dosane punika ngereh titiang, mangda titiang prasida sampurna tur bebas saking kajaatan dosane.\n14Dumadak baos miwah pepineh titiange mantuk ring pakayunan Palungguh IRatu. Duh Ratu Sang Hyang Widi Wasa, pasayuban miwah juru panebus titiange.


PANGRAUH SMK BATIK 1 SURAKARTA - Dinas Kearsipan dan Perpustakaan\nPANGRAUH SMK BATIK 1 SURAKARTA\nSMK BATIK 1 Surakarta sampun prapta ring Dinas Kearsipan lan Perpustakaan Provinsi Bali (DAP) tepet dauh kutus lintang tigang dasa galah Indonesia bagian tengah kasangra olih Kepala Dinas kaangganin Kepala Seksi Layanan lan Manfaat Arsip, Ni Nengah Astiti Bakti di ajeng kantor, margi D.I. Panjaitan No. 4 Niti Mandala Renon Denpasar daweg rahina Budha pinanggal 6 Pebruari 2019\nRi kala nyangra sapangrauh SMK BATIK 1 Surakarta Astiti Bakti ngawedarang panganjali rahayuning sapangrawuh taler kalanturang ngawedar parindikan kearsipan. Manut dane arsip dahat mabuat pisan riantuk pinaka bukti otentik indik kawentenan utawi parindikan. Mawinan arsip dahat mabuat patutnyane mangda kajaga lan kalestariang kawentenannya.\nSesampun ngicen sanggrama wacana sane cutet majeng alit-alit inucap sane makueh sia dasa lima lan papat guru panyanding kalanturang antuk macecingak ke ruang layanan kearsipan nyingakin sapunapi antuk ngolah arsip sane becik lan patut. Wenten sane macecingak ring ruang fumigasi taler wenten sane ring ruang pemilahan arsip pada saling magentosan. Manut pinisepuh Arsiparis, Ida Bagus Oka Suarta arsip in aktif pinih mabuat pisan riantuk pinaka catetan (rekaman) parindikan lan kawentenan tur mawiguna ring masyarakat sane muatang. Riantukan asapunika arsip perlu kapilah nganutin fungsi lan kawentenan arsip inucap.\nManut sinalih tunggil guru panyanding maosang indik tatujon sapangrauhnyane boya sios wantah jagi malajahang anggan sisia-sisian dane majalaran nyingak langsung sapunapi tata cara ngolah arsip sane becik lan patut nganutin ilikita sane sampun kacumawisang olih pemerintah.\nSapangrauh dane kapuputang antuk nyerahang cendera mata (gagapan) lan kalanturang sinarengan mafotret. (soas)\nPengunjung : 258320


Nampi Pangrauh Dubes Swiss, Gubernur Koster Mapikahyun Jagi Ngalimbakang Industri Jam ring Bali - balitopnews.com\nNampi Pangrauh Dubes Swiss, Gubernur Koster Mapikahyun Jagi Ngalimbakang Industri Jam ring Bali\nBalitopnews.com, Denpasar - Gubernur Bali Wayan Koster nyanggra pangrauh Duta Besar Swiss Kurt Kunz ring Ruang Tamu Gubernur Bali, Kantor Gubernur Bali, rahina Buda (4 November 2019). Patemuan puniki mligbagang gatra anyar ngeninin indik ekonomi, lingkungan, pariwisata, miwah pawangunan Bali kapungkur wekas.\nDuta Besar Swiss Kurt Kunz maosang, nyabran warsa kirang langkung 700 tali wisatawan Swiss rauh ke Indonesia sane alebih langkung rauh ka Bali. Sajabaning punika, nenten kidik krama Swiss sane nongos ring Bali. "Wenten kirang langkung 520 jadma krama Swiss sane jenek ring Bali," baos Kunz.\nIpun makasami terjun ring makudang-kudang widang sakadi ring pendidikan, pariwisata, kuliner, miwah lingkungan. Punika makahawinan Dubes Kunz ngulengang uratiannyane ring sajeroning kenyamanan miwah keamanan wisatawan Swiss ring Bali.\nDubes Kunz taler ngicenin makudang masukan ring widang pariwisata sakadi ngeninin indik layanan imigrasi, karesikan, miwah lalu lintas. Dane nyanggra becik utsaha-utsaha sane kamargiag olih Gubernur Bali Wayan Koster sajeroning nitenin pawangunan ring Bali. "Budaya miwah lingkungan dahat mabuat majeng ring krama lokal. Puniki anggen modal sane patut kakemit olih Bali," baos Dubes Kunz sinambi ngaturang pamuji ring sajeroning kebijakan Pemprov Bali sane ngalimbakang energi bersih miwah pertanian organik.\nDane mapangapti paiketan Swiss sareng Indonesia, sareng Bali pamekas, mangda mamargi sayan becik, utamannyane ring widang ekonomi, lingkungan, mmiwah pariwisata.\nRing galah puniki Gubernur Bali Wayan Koster maosang indik arah tur tatujon pawangunan Bali kapungkur wekas, antuk visi Nangun Sat Kerthi Loka Bali pinaka utsaha inggian punika silih sinunggilnyane nitenin widang pariwisata, ngemit kearifan lokal, miwah ngemit wawidangan alam. "Majeng ring alam sane resik utawi bersih puniki, titiang jagi ngamargiang sistem pertanian organik, sane prasida ngirangin zat kimia ring tanah, duaning punika nenten nyantos nyemerin wawidangan lingkungan. Taler sampun titiang desain antuk Pergub sane nerapang kebijakan Bali energi bersih," baos Ketua DPD PDIP Provinsi Bali puniki.\nMapaiketan ring keamanan wisatawan, Gubernur maosang Bali maderbe Badan Penanggulangan Bencana Daerah sane siaga ngarepin utawi mengantisipasi panca bayane sane gumanti prasida rauh. "Pelaku pariwisata sampun taler siaga," baosnyane.\nPinaka utsaha anggen ngalimbakan ekonomi kreatif ring Bali, Gubernur mapangapti mangda Bali prasida malajah saking Swiss sajeroning anggen ngalimbakan industri jam tangan. "Jadma Bali maderbe ketrampilan utawi kawagedan sajeroning ngawigunayang tangannyane sane becik tur pascat ngaryanin desain," baos dane. Dane mapangapti inggian desain sane kakaryanin olih jadma Bali pastika nyangkepin pengalaman lan teknologi sane kadruenang olih Swiss sajeroning ngaryanin jam tangan.\nDubes Kunz nyanggra becik indike puniki. Manut dane, Bali maderbe desain sane unik tur sane pepes ngawe kadaut manah para desainer ring makudang-kudang panagara ring dunia puniki.\nRauh taler ring acara puniki inggih punika, Konsul Kehormatan Swiss ring Baku Gerhard L. Nutz, Kepala Biro Pemerintahan Setda Provinsi Bali Ketut Sukra Nagara, miwah Kepala Biro Administrasi Pembangunan Setda Provinsi Bali Tjok Bagus Pamayun. (Balitopnews.com/DW/Rls).


Yesaya 63 (BALI)\n1“Sapasirake punika sane rauh saking kota Bosra sane ring panegara Edom? Sapasirake punika sane mapangangge barak becik pisan, mamargi sajeroning kakuasan miwah kawisesan?” Punika Ida Sang Hyang Widi Wasa, sane kalintang mawisesa buat ngrahayuang, rauh buat nglumbrahang kamenangan Idane.\n2“Napi awinanipun busanan Idane barak kadi asapunika, waluya sakadi anake sane nyekjek woh anggur mangda dados toya anggur?”\n3Ida Sang Hyang Widi Wasa masaur sapuniki: “Ulun suba nyekjek parabangsane buka nyekjek buah anggure, tur tuara ada anak ane teka nulungin Ulun. Ulun nyekjek ia sajeroning pidukan Ulune, tur getihnyane suba ngecritin busanan Ulune makaukud.\n4Ulun suba netepang mungguing masa buat ngrahayuang kaulan Ulune suba teka. Nah ento masa buat ngukum musuh-musuhnyane.\n5Ulun dadi angob dikalane Ulun nlektekang, ditu cingak Ulun tusing ada anak ane nulungin Ulun. Nanging pidukan Ulune ngawanang Ulun dadi siteng tur Ulun lantas menang.\n6Sajeroning pidukan Ulune, Ulun nyekjek bangsa-bangsane makejang tur ngenyagang ia. Ulun mriokang getihnyane ane idup ka tanahe.”\n7Tiang jaga nuturang indik sih pasuecan Ida Sang Hyang Widi Wasa sane nenten naenin rered. Tiang muji Ida malantaran sakancan pakardin Idane marep ring tiang sareng sami. Ida sampun ngamertanin rakyat Israele antuk merta sane ageng, duaning sih kapiolasan lan pasuecan Idane sane nenten rered-rered.\n8Ida Sang Hyang Widi Wasa ngandika asapuniki: “Ia ento kaulan Ulun. Ia tusing lakar ngapus Ulun.” Punika awinanipun Ida ngluputang ipun\n9saking kasangsarannyane. Boyaja malaekat, nanging Ida Sang Hyang Widi Wasa ngraga sane ngrahayuang ipun. Ring sajeroning sih pasuecan lan kapiolasan Idane, Ida ngluputang ipun. Ida sane tansah miara ipun duke nguni.\n10Nanging ipun brontak nglawan Ida tur ngawinang Ida kalintang sungsut ring kayun. Punika awinannya Ida Sang Hyang Widi Wasa dados mesehipune, tur Ida maperang nglawan ipun.\n11Nanging sapangrarisipun, ipun eling ring paindikan-paindikan sane sampun langkung, ring masa panyeneng Dane Musa parekan Ida Sang Hyang Widi Wasa. Irika ipun mataken asapuniki: “Ring dijake mangkin Ida Sang Hyang Widi Wasa sane sampun maicayang roh Idane ring Dane Musa.\n12Ring dijake Ida Sang Hyang Widi Wasa sane malantaran kawisesan Idane sampun ngardi paindikan sane ageng malantaran Dane Musa. Ida sampun miakang toyan segarane tur nuntun kaulan Idane nglintangin toya sane dalem, buat molih kabinawan sane langgeng pabuat ragan Idane.” Ida Sang Hyang Widi Wasa sane nuntun ipun, pamarginipune sakadi pajalan kuda alasane, tur ipun nenten naenin katanjung.\n14Sakadi ingon-ingone sane kadandan ka lebake sane gemuh, kadi asapunika Ida Sang Hyang Widi Wasa mapaica pararian ring kaulan Idane. Ida nuntun kaulan Idane sane ngawinang kagungan parab Idane.\n15Duh Ratu Sang Hyang Widi Wasa cingakja titiang saking suargan, saking linggih Palungguh IRatune sane suci lan luih. Napi awinan Palungguh IRatu nenten lingu malih ring titiang? Ring dijake kawisesan Palungguh IRatu? Ring dijake sih pasuecan lan sih kapiolasan Palungguh IRatune? Sampunangja Palungguh IRatu lali ring titiang!\n16Palungguh IRatu sane dados ajin titiange. Leluur titiange Abraham miwah Yakub nenten uning ring titiang, nanging Palungguh IRatu, duh Ratu Sang Hyang Widi Wasa, Palungguh IRatu makadados ajin titiange, sane tan mari ngrahayuang titiang.\n17Napi awinan Palungguh IRatu manggayang titiang kasasar saking margin Palungguh IRatune? Napi awinan Palungguh IRatu nadosang titiang bengkung pisan kantos titiang nilarin Palungguh IRatu? Mawalija pabuat anake sane ngancangin Palungguh IRatu, pabuat rakyate sane tansah dados padruen Palungguh IRatune.\n18Titiang kaulan Palungguh IRatu sane suci, sane kakaonang antuk meseh-meseh titiange buat amasa. Ipun nyekjek linggih Palungguh IRatune sane suci.\n19Palungguh IRatu malaksana ring titiang sakadi anake sane nenten naenin dados pamrentah titiange, tur sakadi titiang tan naenin dados kaulan Palungguh IRatune.


Warta Hindu Dharma Bali: GEGURITAN LUBDAKA\nJRO GDE SUKANATA\nWIDYA SABHA KABUPATEN BULELENG\n1. Ndaweg nunas sinampura, pangkah tityang manginutin, ngawe gita nganggen tembang, tembang sinom basa-Bali, karunane tan paindik, wireh tembe ngawe kidung, antuk nyalin maring kecap, kardin Ida Empu rsi, Mpu Tanakung, pacang ngardi ayu jagat.\n2. Indik Siwa Ratri kocap, mayoga sane utami, dening nuju dina melah, sasih kepitu nujonin, rawuh panglong ngemalihin, ping patbelas ngaran iku, payogan Ida Sanghyang Siwa, wong sejagat patut ngiring, ngardi ayu, maring jagat sinarengan.\n3. Ndaweg nunas kasuwecanan, maring Ida Empu Resi, wus amoring acintya, sang ngardi luwihing gurit, maka tedung maring gumi, melid manah titiyang nyumbung, kepradnyanan ngardi gita, mautama tan sinipi, nyandang sungusng, anggen arca maring manah.\n4. Dot mangenyud maring manah, tan sida antuk nawengin, nika sane mengawinang, nunas lugra menyalin, mangda nora katibanin, rajapinulah puniku, mangda sida kedagingan, melajahin saking jati, sida mangguh, utamaning ring agama.\n5. Mangkin ngawit nyaritayang, kadi kecap manginutin, kirang langkung sinampura, kayuinain anggen pakeling, mengelingang sane jati, mumpung kari urip nunggu, apan urip pacang ninggal, anggen bekel mmaring margi, lunga nuju, bakti maring Sanghyang Siwa.\n6. Sane mangkin rawuh maring durmanggala, ana wong alaki rabi, saha lawan pyanak, ngarandane sang Lubdaka, gawen nyane magelining, maring alas, maboros ya sai-sai.\n7. Umah nyane maring alas gunung pucak, ngaran alas lintang asri, ngulangunin pisan, nora ada kesayangan, dening gawe ne ngawinin, maring alas, maburu mamati-mati.\n8. Nora ada rasa saying ring sesaman, sane ngaran kawit tunggal, buron iku ngaran, wantah lian manah rupa, sami kardi Sanghyang Widhi, iwang solah, dados buron manumadi.\n9. Duke urip nguni iwang parisolah, momo angkara tan sipi, memati laksana, nika sane mengawinang, dadi buron manumadi, keto dewa, pala karma ne kepanggih.\n10. Kasuwen ya melaksana maring las, daging alas sami kerih, nanging wenten galak, mekadi ipun imacan, wireh timpalnya kweh mati, budi nyarap, ngewalesang sang nyakitin.\n11. Kocap mangkin pejalannya Sang Lobdaka, nuju dina lintang luwih, lwih ngaran utama, pangelong ne ping patbelas, sasih kapitu nujonin, pasemengan raris ya mejalan nuli.\n12. Nganggen baju barak ulem makta panah, maring alas lintang asri, bebungah ring alas, munggah munduk tedun jarang, tukad pangkung kepanggihin, toya modal, maring paras lintang ening.\n13. Wenten bale kadi linggih nangun tapa, kaungkulin taru bingin, ulangun ngantenang, tetanduran sarwa sekar, ambun nyane merik minging, ngawe lega, tambililingan ngisep sari.\n14. Yen bawosang malih langkung panjang pisan, maring alas sane luwih, ampura makirang, dening iku payas jagat, ngawe bungah tan pedaging, sane buat, wantah daging sane jati.\n15. Pejalane sang Lubdaka maring alas, pegawene tan mikolih, dugi arahina, nora molih baburon, saget sampun kire wengi, lintang payah, bedak nyane tan sinipi.\n16. Mangireyang pacang surup Sanghyang Surya, Sang Lubdaka nora manggih, buron daging alas, merasa lesu ring manah, marariyan ya agelism sisin toya, maring danu sane luwih.\n17. Danu ika kaunggulin taru bila, daunnyane lintang luwih, tan pendah sanjata, sanjata ngaran gagelaran, anggen bakti ring Hyang Widhi, sida karya, panyudine sane jati.\n18. Sang Lubdaka takut nyane mangeliwat, dening daging alas pajrit, minab ngewalesang, Sang Lubdaka gelis munggah, taru bila ne unggahin, mangda sida, katunggonin antuk urip.\n19. Rasa takut sambilangnya mesangkliban, sayan wengi takut malih, takute ring kiyap, yening pulse sinah ala, raga runtuh pacang mati, amah macan, macan galak ngubat-ngabit.\n20. Mangkin metu naya melah ngawe ceding, mangicalang kiyap jati, kiyap ngawe ala, iku ne ngaran gagodan, daun bilane kakepik, seka bidang, maring toya katibanin.\n21. Ngepik daun mangraris tan parariyan, abiding-abidang nuli, tibakangring toya, apan iku ngaran tamba, tamba kiyap sane becik, saget galang, linggan Siwa kakeninin.\n22. Jati iku ngaran lingga Sanghyang Siwa, mangkin sampun sinah jati, luwir surya nyalang, dening sampun galang lemah, Sang Lubdaka wawu eling, pacang budal, raris tedun tur memargi.\n23. Sane mangkin sampun dane rawuh jumah, jumah nyane langkung sepi, kadi kejarahan, Sang Lubdaka bengong nyingak, gelis dane mengeranjing, sampun sinah, anak rabi lintang sedih.\n24. Dapetang oka rabi matatangisan, dening lakinora prapti, ne dibi ring alas, saget mangin wawu prapta, legan nyane tan sinipi, gelis nyapa, wawu rauh beli mangkin.\n25. Seksek keweh manah titiyang mangantosang, dening tan rawuh beli, nganti arahina, sengguh tityang beli ala, kebencanen maring margi, tengah alas, dening buron galak sai.\n26. Mangkin gentos tembang ipun, anggen daging lalah manis, mesalitan ne kaucap, ginanti ne anggen ngiring, linggan Ida Sanghyang Siwa, ngawit nangun yoga jati.\n27. Siwa Ratri ngaran iku, gagelaran yoga semadi, mangelebur sarwa mala, mala ngaran sarwa sisip, nunas agung sinampura, maring Ida Sanghyang WIdhi.\n28. Manuju sasih kepitu, pangelonge manujonin, ping patbelas ne kaucap, nika wantah margi suci, pabersihan sarwa mala, maring jagat katibenin.\n29. Kala wengi ne keatuju, saking sane mangda ngawit, benjang semeng mangusanang, ngemanggehang mangda kapti, rawuh puput sida karya, anggen bekel ne utami.\n30. Sang Lubdaka kocap iku, duking mungguh kala wengi, maring witing taru bila, manuju dewasa luwih, payogan Ida Sanghyang Siwa, megadang ya takut mati.\n31. Aswening usan maburu, Sang Lubdaka nemu sakit, sakit rahat jantos seda, sang atma ne maninggalin, mesat mabur ring ambara, pacang nuju swarga luwih.\n32. Sang atma mangkin kawuwus, kari dane maring margi, paling bingung ring ambara, nora manggih marga jati, saget rawuh Yama Bala, Sang Lubdaka kategul gelis.\n33. Mewali malih mangucap durmanggala, ne cai atma dekil, corah mangeliwat, momo angkara ring jagat, laksana memati-mati, noratelad, sai-sai menyakitin.\n34. Nora bisa ngerasa kapiolasan, ring sesaman galak sai, ditu maring alas, jani cai apang nawang, rasan ane kesakitin, tan pangucap, sang atma merasa pelih.\n35. Sang utusan ggelis malih manibakang, pedang tumbak muang keris, anggennya menyempal,, lian malih ne ngalempang, sang atma ya bingung paling, kesakitan, kija laku ya makelid.\n36. Kangin kawuh kaja kelod sami nyadang, makta pedang menyagjagin, sadiya ya pacang nyempal, sang atma ya ketakutan, aduh-aduh jerat-jerit, nika wantah, ngaran kenerakan jati.\n37. Kocap mangkin ring Lingga Siwa Loka, Sang Hyang Siwa ngandika aris, maring watek dewa, duh dewa makesamiyan, merika mangkin rawuhin, wenten atma, Yama Bala menyakitin.\n38. Atma iku ajak, maring Siwa Loka, Sanghyang Yama ne aturin, mangda usan duka, menyakitinya sang atma, dening mangkin kanugrahin, ring sang atma, pengampura sane luwih.\n39. Watek dewa sami mingsinggih memarga, pemargane gelis-gelis saget sampun tiba, maring genahnya sang atma, rawuh ring sang menyakitin, ngandikayang, wacananing Sanghyang Siwa.\n40. Yama Bala, bendu Ida lintang-lintang, dening wacana ngiwangin, lempas ring sesana, atma liwat corah pisan, polih genah langkung becik, iku iwang, tatan nganut maring awig.\n41. Nora patut genahnya di Siwa Loka, apan liyu negen pelih, pelih ngaran nraka, patut ajak di neraksa, maring kawah labuh geni, tan supatan, siyu tahun kesakitin.\n42. Yen dumadi patut ngaba pala karma, dadi buron mangelining, ditu maring alas, menatingin sarwa galak, kaborosin sai-sai, kanti berag, malaibin takut mati.\n43. Nora nawang jurang pangkung pelaibnya, dening takut pacang mati, tuwara ya nawang, hidup buron kesenagsaran, demenhidup takut mati, tan ngerasa, yening hidup nandang sakit.\n44. Tan urungan pacang pejah kesakitin, yening solah kari dekil, twara nawang sila, manumadi tan pegata, dening sai ngawe pelih, mangawinang, sakit manah sai-sai.\n45. Apan buron mula wantah pinih andap, andap asor nista jati, banding ring manusa, sida molih tapa brata, mangirang insolah pelih, sayan nunggal, kaluwihan ne numadi.\n46. Watek dewa sami ida bendu, Yama Bala ne ngawinang, nora kayun mangicenin, mengambil atma puniku, dening atma ngaba letuh, patut pulang ring kawahe, kesakitin siyu tahun, nora keneng sinupatan, Yama Bala memanggehang.\n47. Dening tungkas sami maring kayun, bebawose sami kroda, Yama Bala dewa sami, mengawinang yuda iku, saling sempal saling amuk, pedang tumbak lan panahe, langkung rame pada kukuh, yudane nora rariyanan, ngamedalang kawisesan.\n48. Asweing maring payudan iku, Yama Bala kalah, ring payudan sami lilih, glis sami ida malayu, nangkil ring Hyang Yama iku, nguningang kasor yudane, Sanghyang Yama lintang bendu, metangi raris memarga, lunga maring Siwa Loka.\n49. Watek dewa agelis lumaku, atma Sang Lubdaka, ring Siwa Loka menangkil, maring Ida Hyang Sinuhun, Sanghyang Siwa wit kasungsung, menangkilang Sang atmane, kenak ida tur mawuwus, uduh cening Sang Lubdaka, kapatutang mangguh swarga.\n50. Apan cening tuwah jati tuhu, menginutin yoga, tapa brata sane suci, saduk Siwa Ratri iku, jani cening pacang mangguh, ane ngaran woh kardine, jani cening nampi puput, kalwihan ring Siwa Loka, mesarengan ring dewata\n51. Kocap mangkin sampun Ida rawuh, Hyang Yama ring Siwa, gelis Ida matur bakti, maring Sanghyang Siwa iku, saha sembah suci tuhu, nunasang indik atmane, sane ngaran iwang patut, mangda tatan iwang parna, mengawinang salit marga.\n52. Sanghyang Yama raris Ida matur, dewa Sanghyang Siwa, ndaweg tityang menagkil, nunasang sang atma iku, sane ngaran iwang patut, dening ana atma mangke, ngawe iwang mangelangkung, ngawenya ring merca pada, patut tiba ring neraka.\n53. Pekarsan Bhatara sampun rawuh, katiba ring tityang, nanging sami mangiwangin, kadi manah tityang sampun, atma corah letuh langkung, patut ipun ring kawahe, tibenin ya geni murub, nanging mangkin mabinayan, mangda maring Siwa Loka.\n54. Sanghyang Siwa agelis mawuwus, duh dewa Hyang Yama, lawan muang dewa sami, atma Sang Lubdaka iku, nora wenang manjing letuh, apan ya duking yogane, Siwa Ratri yaw us tinut, nora turu sawengi ya tatan obah.\n55. Iku ngaran pageh ring yoga tuhu, solah nya utama, sarwa letuh ical sami, suci jati ngaran iku, wenang molih genah ayu, maring suwarga lokane, maring Siwa Loka tumut, molih ring genah utama, suci dahat iku ngaran.\n56. Indik solah Siwa Ratri ne utama, sadurungnya beresihin, indryane kutang, suka duka ne icalang, momo angkarane malih, mangda kedas, sarwa ketuh basmi sami.\n57. Pranayama ne mangda kukuh manunggal, iku ngaran nadi luwih, malih ne utama, ngaran uriping cakra, apan iku ngembak margi, lanus galang, kadi surya mangalangin.\n58. Mengawitang mangkin nangun bhakti yoga, nguncarang mantram ne jati, ngagem gegelaran, tibakang tengahing telaga, linggan Ida Sanghyang Widhi, cingak galang, utamaning yoga jati.\n59. Mengaturan canang peras lan daksina, sekar harum burat wangi, dupa dipa munggah, asep harum tan pegatan, dulurin kidung kekawin, sane ngaran, gita Lubdaka kekawin.\n60. Sarwa wangi kawuwuhin daun bila, maka caru ne malihin, bubuh muang gula, empehan sami ratengang, who-wohan jangan malihin, dulur ulam, asep menyan ne malihin.\n61. Kala wengi aturu tatan kawenang, tekaning esok niya enjing, iku ne utama, yoga semadi lanturang yening sida ngawit malih, nangun yasa, nora turu ngemalihin.\n62. Saking semeng dugi sore surup surya, iku ngaran lintang luwih, utamaning yoga, suci nirmala mengaran, panunggalan cakra nadi, margi galang, Upadesa kerauhin.\nDiposting oleh WARTA HINDU DHARMA di 06.19\nCatur Guru bagian dari Geguritan Raja Pala\nSASULUH UTAWI MAKNA KISAH LUBDAKA\nBab 08 - Jalan Penerangan Berkatalah Arjuna: 1. ...\nARJUNA WIWAHA TEMBANG SARDULA WIKRIDA\nARJUNA WIWAHA TEMBANG MERDU KOMALA DAN TOTAKA\nArjuna Wiwaha Tembang Mande Malon


Mungkah Webinar BPJS Ketenagakerjaan, Wagub Bali Cok Ace Ngelingang Indik Mabuatnyane K3 - balitopnews.com\nMungkah Webinar BPJS Ketenagakerjaan, Wagub Bali Cok Ace Ngelingang Indik Mabuatnyane K3\nWagub Cok Ace ri kala mungkah pamargin Webinar ‘Penguatan Sumber Daya Manusia sane Unggul miwah Berbudaya K3\nBADUNG, Balitopnews.com - Sajeroning nees kawentenan angka kecelakaan kerja sane ring galahe mangkin kantun kakantenang ageng, Wakil Gubernur Bali Cokorda Oka Artha Ardhana Sukawati ngelingang indik mabuatnyane rasa eling samian angga sajeroning ngamargiang budaya Kesehatan miwah Keselamatan Kerja utawi sane ketah kabaos K3.\nParindikan punika katuekang antuk Wagub Cok Ace ri kala mungkah pamargin Webinar ‘Penguatan Sumber Daya Manusia sane Unggul miwah Berbudaya K3 ring samian Sektor Usaha’ sane kalaksanayang BPJS Ketenagakerjaan, Buda (3 Maret 2021) ring Legian Kuta. Tiosan kalaksanayang antuk offline madasar protokol kesehatan, parikrama puniki taler kamargiang antuk online.\nWagub Cok Ace nlatarang, kawentenan kecelakaan kerja ring Indonesia rumasuk ageng. Saking data BPJS Ketenagakerjaan, ring warsa 2019 kalikita wenten 114.235 kasus kecelakaan kerja. Ring warsa 2020, galah Januari kantos Oktober, BPJS ngalikita wenten 177.161 kasus kecelakaan kerja, 53 kasus pinyungkan sangkaning makarya, antuk solas kasus sangkaning Covid-19. Angka puniki kauningin antuk BPJS Ketenagakerjaan saking klaim sane kaajuang mapaiketan ring kecelakaan kerja sane nibenin pamikarya.\nManut Cok Ace, majanten prasida akehan kawentenannyane saantukan nenten samian pamikarya dados nyarengin ring BPJS Ketenagakerjaan. “Parindikan puniki patut kapikayunin saantukan mawesana majeng indeks pembangunan manusia wiadin indeks pembangunan ketenagakerjaan,” baosnyane.\nSangkaning punika, Dane nyarengang samian pemangku kepentingan inggian ring pengusaha, serikat pekerja wiadin krama mangda sayan nincapang panureksan wiadin rasa elingnyane indik mabuatnyane pamargiang budaya K3 dalam ring genah makarya.\nGuru Besar ISI Denpasar puniki taler maosang, kahanan kaon sane ring galahe mangkin nibenin widang usaha majanten pawesana sangkaning pandemi Covid-19.\nDane ngawewehin, pemerintah pusat wiadin daerah setata mautsaha nglaksanayang makudang-kudang pamidabdab sajeroning nangiang widang ekonomi, kamargiang sinarengan sareng pangupaya ngarepin kawentenan Covid-19. Majeng ring wewidangan Bali sane banget ngandelang pariwisata, pemerintah sampun ngambil kawijakan sekadi ngicen ijin majeng wisatawan domestik daweg bulan Juli 2020 sane sampun lintang.\nCok Ace maosang, kawijakan punika majanten prasida nangiang ekonomi Bali kantos ring panguntat warsa sane sampun lintang. Nanging panglimbak kawentenan Covid-19 sane sayan ngosahang, ngawinang pemerintah ngawatesin parikrama sane prasida kalaksanayang.\nYadiastun asapunika, dane nuekang pisan yening pemerintah majanten mikayunin parindikan puniki saha setata mautsaha ngambil kawijakan sane prasida nangiang ekonomi Bali. Silih tunggil program sane ring galahe mangkin kantun kabligbagang wantah Free Covid Corridor (FCC). Melarapan antuk program puniki, Bali jagi nyanggra pangrauh wisatawan manca negara sane sampun kavaksin. Punika taler, sane jagi nyanggra pangrauh wisatawan majanten mangda taler sampun kavaksin.\nTiosan ring program FCC, Wagub Cok Ace sane taler pinaka Ketua BPD PHRI Bali taler ngutsahayang kawentenan pinjaman lunak majeng pelaku pariwisata. Cok Ace nyarengang para pamikarya mangda setata ngaatang angga, majanten kahanan kaon sekadi mangkin jagi prasida mawali sekadi jati mula.\nDeputi Direktur Wilayah BPJS Ketenagakerjaan Bali Nusra Papua Toto Suharto ngaturang suksma antuk pangrauh Wagub Cok Ace sajeroning pamargin webinar. Manutnyane parikrama puniki katujuang mangda kawentenan BPJS Ketenagakerjaan sayan becik mawinan prasida mastikayang kasukertan para pamikarya. Ring galahe punika, BPJS Ketenagakerjaan nyukserahang santunan jaminan kecelakaan kerja. Antuk simbolis, santunan kasukserahang Wagub Cok Ace majeng kalih diri ahli waris. Wagub Cok Ace ngaptiang mangda santunan saking BPJS puniki prasida ngirangin tategenan kauripan kulawarga sane katilarin.(gix)


Midabdabin Basa Bali | bliyanbelog\nBrowse » Home » Kertha Basa » Midabdabin Basa Bali\nAkeh sampun para sujanane sane midabdabin basa Baline pinaka basa ibu. Wenten pesantian, maosin pustaka Ramayana, Brathayuda miwah ngawi gita sekar alit, sekar madia, miwah sekar agung. Punika kaanggen kembulan tembang masolah, sakadi arja, drama gong, bodres, mangda polih mahbahang lan nyobyahang basa Baline. Nanging akeh taler sane amnung wikan mrotes, maosang mabasa bali piodal, kolot, kirang gaul, nenten demokratis, kirang agaliter. Mawinan metu rerikrikan para kawine nincapang pakibeh kekawinane saking basa Bali Purwa ka Sastra Bali Anyar (modern).\nPangaptine boya ja sios, gumanti kaanggen srana nuldulin kahyun para janane, sane oneng mamaos, ngarya sastra, puisi, cerita cendet, gancaran, lan novel sane nganggen basa Bali, nganutin aab jagate tan bina sakadi Sastra Indonesia Angkatan 45, sane kapucukin olih Chairil Anwar, sane bebas, sane nenten kapekak antuk pakem, lan guru lagu.\nNgawit mijil sesuratan roman Namoe Karmapakaryan Wayan Gobyah warsa 1931, muah puisi basa Bali pakaryan Suntari Prwarsa 1959, manut bapak Dr. I Nyoman Darma Putra, M.Litt, dosen Fakultas Sastra Unud kaanggen uger pamungkah lawang ngawit kawastanin sastra basa bali anyar, matetujon mangda basa Baline ajeg lan nglimbak.\nWangun Sastra Bali Anyar punika, napike asane mawasta puisi utawi novel, cerita condet, mabuat pisan anggen medayang majeng Sastra Bali Purwa, sane sampun kaloktah. Nanging majeng ring para jana panutur basa Baline siosan sane kaperluang wantah basa Bali nika kaanggen nutur, mabaosan, boya ja antuk mateori kemaon, nanging praktik. Napi malih minat baca para janane ring Bali setata nguredang santukan argan buku sayan munggah.\nGalahe punika sujatine wantah kalangan becik kaanggen para pragina arja, lagu pop bali, jaga nerapang basa Bali becik, gaul, secara lisan nanging manut tata titi tata basa, basa Bali. Mungguing Sang Rakawi gumanti sampun nyohbyahang basa Bali antuk ngawi karya sastra mabasa Bali. Manawi wau Bali Post, majalah Burutwangi, Canang Sari, satua sane purun ngrugi dados caru ngicen galah para pangawine ngetakang pangrupak, ngulik sastra bali mangda ajeg.\nMangda basa Baline prasida ajeg kaanggen antuk penuturnyane, patutipun krunane setata kawerdiang, kawewehin antuk kruna basa Bali anyar nganutin aab jagat sekadi mangkine.\nSane pinih ajeng madue galah lan wibawa numbuhang kruna basa Bali anyar wantah sang sujana sane pascat ring ilmu lan tekhnologi manut wewidanganyane, kadukung anuk sang amawa rat gumanti mangda kayun nyobyahangkruna-kruna basa iptek punika.\nNgadopsi kruna-kruna saking basa siosan patute wenten ugernyane, sinalih tunggil kruna. Kruna punika yukti-yukti durung wenten artosipun pateh sekadi kruna sane sampun wenten ring basa bali. Kruna sane kabaliang punika patut nganutin Tata Basa Bali.\nMangda nenten sakoda-koda. Yening wenten kruna-kruna basa Baline sane durung ketah, utawi durung mungguh ring Kamus Basa Bali, ngiring wewehin saha sobyahang, mangda "populer".\nKaptiang wenten pangamat utawi kritikus sastra, sakdi H.B. Yasin ring basa Indonesia, utawi Bapak Nyoman Oka alias Nang Lecir sane sering ngicen kritik indik basa Bali ring Bali Post rihin (warsa 1980 - an). Sajaba Lembaga Bahasa, utawi Lembaga Pendidikan formal (sekolah), sang yayah rena taler patut ngawitin ngurukang anake alit mabaos basa Bali, saking wau embas sangkaning intuisi, mawasta bahasa ibu. Sampunang mabading sadaweg rare nganggen basa Indonesia, utawi Inggris, ring SD wau kajahin basa Bali, sinah krasa meweh.\nIndayang pidenin, pinaka conto napi rincian wastan bebagiang wit kelapane?\nYen basa Indonesiane : akar, kayu kelapa, pelapah, daun kelapa (muda, tua, kering), tongkol kelapa, seludang, kelapa muda, kelapa tua, sami kantun nganggen basa kelapa.\nYening basa baline : akah, sehseh, papah, busung, slepan, danyuh, danggul, paangan, bangsah, kloping, bungsil, klungah, kuud, nyuh, tapis, pijer, sami sampun tegep.\nKawiaktiane kakirangan basa Baline amung ring basa Ilmu Pengetahuan lan Teknologi, santukan dumun sarjana IPTEK durung wenten. Sios ring mangkin sarjana ring Bali sampun akeh nglikub makudang ilmu sakadi Ekonomi, Kedokteran, Teknik, Fisika, muah sane siosan. Ngiring mangkin tegepin antuk basa iptek manut wewidangannyane suang-suang, rarisang wewehin, santukan basa sane becik wantah sane maurip, sane setata tumbuh, nanging nenten ngawag-awag. Punika sane kawastanin ngajegang basa Baline.\nSane wenang ngiwang patutang wantah sang guru basa bali, sane sampun polih pendidikan guru basa bali, kasudi ngicen ajah-ajah ring sekolahan saking taman kanak-kanak ngantos ka universitas. Ngiring kawitan mabasa bali saking kulawarga i ragane suang-suang.


Bilangan 20 (BALI)\n2Ring genahnyane ngwangun kemah punika nenten wenten toya, punika awinanipun wong Israele pada rauh mapunduh ring ajeng Dane Musa miwah Dane Harun,\n3sinambi ngrengkeng sapuniki: “Ambate becikipun yening tiang sareng sami puniki sampun padem ring ajeng Kemah Linggih Ida Sang Hyang Widi Wasa, sinarengan ring nyama-nyamaan tiange tunggal bangsa.\n4Napike awinanipun semeton ngajak tiang sareng sami ka tegal melakange puniki? Punapike mangda tiang padem sinarengan ring ingon-ingon tiange?\n5Napi gunanipun semeton ngajak tiang sareng sami makaon saking Mesir, raris ngajak tiang ka genahe sane sangsara puniki, sane nenten dados tandurin punapa-punapi. Iriki nenten wenten gandum, tan wenten wit aa, tan wenten anggur, miwah nenten wenten delima. Kadi rasa toya inem kewanten nenten wenten.”\n6Dane Musa miwah Dane Harun tumuli ngedohang raga saking anake akeh punika, raris ngadeg tan doh saking lawang Kemah Linggih Ida Sang Hyang Widi Wasa. Irika sang kalih sumuyud, tur caya kaluihan Ida Sang Hyang Widi Wasa nyunarin dane sareng kalih.\n7Ida Sang Hyang Widi Wasa raris masabda ring Dane Musa, sapuniki:\n8“Jemakja tungkede ane di arepan Peti Prajanjiane ento, suba keto laut kita ngajak Harun munduhang rakyate makejang. Di arepan rakyate ajaka makejang ento kita patut ngraos teken batu kaange ane ada ditu. Ditu lakar ada yeh ngecor uli batune ento. Aketo carane kita lakar mesuang yeh uli di batu kaange, apanga rakyate muah ingon-ingonnyane maan nginem yeh.”\n9Dane Musa tumuli ngambil tetekene punika, manut sakadi titah Ida Sang Hyang Widi Wasa.\n10Dane Musa miwah Dane Harun tumuli munduhang rakyate makasami ring arepan batu kaange punika. Sasampune punika, Dane Musa tumuli ngandika sapuniki: “Inggih semeton parapembrontak, sane mangkin indayang pirengang! Punapike tiang patut ngamedalang toya saking batu kaange puniki pabuat semeton?”\n11Sasampune punika Dane Musa tumuli ngambil tetekene punika sarwi kalempagang kantos ping kalih ring batu kaange punika. Irika raris wenten toya ngecor tur membah, kantos jadmane makasami miwah ingon-ingonnyane pada nginem toya.\n14Saking Kades Dane Musa ngutus anak tangkil ring sang prabu ring Edom, saha kadulurin atur sapuniki: “Puniki piuning saking suku-suku Israel sane tunggal purusa ring palungguh iratu. Palungguh iratu wikan ring kamewehan sane nibenin titiang.\n15Leluur titiange pecak ka Mesir, tur irika titiang magumana makudang-kudang taun suenipun. Irika leluur titiange miwah titiang kala-ala antuk bangsa Mesire,\n16tur titiang tumuli nunas ica katulung-tulung ring Ida Sang Hyang Widi Wasa. Ida mirengang pinunas ican titiange tur Ida raris ngutus malaekat Idane buat nuntun titiang sareng sami makaon saking Mesir. Sane mangkin titiang sampun rauh ring Kades, inggih punika ring satunggaling desa, ring tepi siring wewidangan druene.\n17Pinunas titiange dumadak palungguh iratu ledang nglugrain titiang nglintang ring jagat druene. Titiang miwah ingon-ingon titiange nentenja jaga simpang-simpang saking margine ageng, wiadin jaga ngranjing ring pategalan miwah pabianan anggur druene. Titiang nenten nunas toya ring semer-semer druene. Titiang sareng sami wantah jaga mamargi ring margine sane ageng kewanten, kantos titiang medal saking wewidangan druene.”\n20Pasaur wong Edome sapuniki: “Nenten pisan dados!” Wong Edome tumuli medal kasarengin wadua bala sane sura dira, sayaga buat ngebug wong Israele.\n21Santukan wong Edome nenten nglugrain wong Israele nglintang ring wewidangannyane, kenginan wong Israele raris mamargi tur ngrereh margi sane lianan.\n22Bangsa Israele makasami raris kesah saking Kades, tumuli rauh ring Gunung Hor,\n23ring tepi siring jagat Edome. Irika Ida Sang Hyang Widi Wasa masabda ring Dane Musa miwah Dane Harun, sapuniki:\n24“Harun tusing lakar ngentap gumine ane suba janjiang Ulun teken bangsa Israele. Ia lakar mati, sawireh kita ajak dadua suba tempal teken titah Ulune di Meriba.\n25Ajakja Harun muah pianakne Eleasar menek ka Gunung Hor.\n26Ditu kita patut ngembus busana kapanditan Harune, laut salukang sig Eleasare. Harun lakar mati.”\n27Dane Musa tumuli nglaksanayang sapatitah Ida Sang Hyang Widi Wasa. Dane Musa, Harun miwah Eleasar raris munggah ka Gunung Hor, kakantenang antuk rakyate makasami.\n28Irika Dane Musa tumuli nglukar busana kapanditan Dane Harun, tur karangsukang ring Dane Eleasar. Irika ring pucak gununge punika Dane Harun seda, tur Dane Musa miwah Dane Eleasar tumuli mawali tedun saking genahe punika.\n29Rakyate makasami pada miragi, mungguing Dane Harun sampun seda. Irika ipun sareng sami pada kaliput antuk kaduhkitan tigang dasa rahina suenipun.


PURWAKANING DADI 36 BAN - Pidagingan puniki katurunan - Bible Search\nPURWAKANING DADI 35 PURWAKANING DADI 37\nPURWAKANING DADI 36\nKaturunan Dane Esau\n1Pidagingan puniki katurunan Dane Esau, inggih punika dane Edom. 2Dane Esau madue rabi tetiga, wit saking wong Kanaan, inggih punika Dane Ada, okan Dane Elon, wong Het, miwah Dane Oholibama, okan Dane Ana putun Dane Sibeon wong Hewi, 3miwah Dane Basmat okan Dane Ismael, arin Dane Nebayot. 4Dane Ada ngembasang Dane Elipas, miwah Dane Basmat ngembasang Dane Rehuel. 5Dane Oholibama ngembasang Dane Yeus, Yaelam, miwah Korah. Punika makasami paraputran Dane Esau sane ring tanah Kanaan.\n6Dane Esau raris nilar Dane Yakub lunga ka panegara sane lianan, kasarengin antuk pararabi, paraputra lanang miwah istri, miwah sakancan anak sane wenten ring jeroan danene, ingon-ingon miwah sakancan arta branan danene, sane sampun punduhang dane ring tanah Kanaan. 7Dane Esau nilar arin danene, santukan arta branan sang kalih kalintang akeh, samaliha jagat genah danene madunungan punika nenten mrasidayang mamuat sang kalih, santukan ingon-ingon sang kalih kalangkung katah, kantos sang kalih nenten mrasidayang mapunduh sareng-sareng. 8Duaning punika Dane Esau raris jenek malinggih ring Pagunungan Edom.\n9Puniki katurunan Dane Esau, leluur wong Edome. 10Pesengan oka-okan danene, inggih punika: Elipas, putran Dane Ada, Rehuel putran Dane Basmat. 11Paraputran Dane Elipas, inggih punika: Teman, Omar, Sepo, Gaetam miwah Kenas. 12Dane Elipas madue selir mawasta Timna, ipun ngembasang Amalek. Punika putra-putran Dane Ada, rabin Dane Esau. 13Putra-putran Dane Rehuel, inggih punika: Nahat, Serah, Sama miwah Misa. Punika paraputun Dane Basmat, rabin Dane Esau.\n14Rabin Dane Esau sane mapesengan Oholibama, putran Dane Ana putun Dane Sibeon, ngembasang putra tetiga inggih punika: Yeus, Yaelam miwah Korah.\n15Puniki suku-suku katurunan Dane Esau. Katurunan Dane Elipas, okan Dane Esau sane pinih duur, dados leluur suku Teman, suku Omar, suku Sepo, suku Kenas, 16suku Korah, suku Gaetam miwah suku Amalek, punika makasami katurunan Dane Esau saking rabine sane mapesengan Ada.\n17Katurunan Dane Rehuel, okan Dane Esau, inggih punika suku bangsa Nahat, Serah, Sama, miwah Misa. Punika makasami katurunan Dane Esau saking rabine sane mapesengan Basmat.\n18Katurunan Dane Oholibama, rabin Dane Esau, inggih punika suku Yeus, suku Yaelam, suku Korah. 19Punika makasami suku bangsa katurunan Dane Esau.\nKaturunan Dane Seir\n20Katurunan Dane Seir, wong Hori, jadma uedan jagat Edom, inggih punika suku-suku: Lotan, Sobal, Sibeon, Ana, 21Dison, Eser, Disan. Punika makasami leluur wong Horine, katurunan Dane Seir ring tanah Edom.\n22Katurunan Dane Lotan, inggih punika palingsehan-palingsehan Hori miwah Heman. (Dane Lotan madue semeton istri, sane mapesengan Timna.)\n23Katurunan Dane Sobal, inggih punika: Palingsehan-palingsehan Alwan, Manahat, Ebal, Sepo miwah Onan.\n24Dane Sibeon madue oka kekalih inggih punika: Dane Aya, miwah Ana. Dane Ana puniki sane manggihin klebutan-klebutan toya panes ring tegal melakange, rikala dane nuju ngangonang keledae druen ajin danene irika. 25Paraputran Dane Ana inggih punika: Dison miwah arin danene sane istri mapesengan Oholibama. 26Katurunan Dane Dison, inggih punika palingsehan Hemdan, Esban, Yitran miwah Keran.\n27Katurunan Dane Eser, inggih punika palingsehan Bilhan, Saawan, miwah Akan.\n28Paraputran Dane Disan inggih punika palingsehan: Us miwah Aran.\n29-30Suku-suku Hori sane wenten ring Edom inggih punika: suku Lotan, suku Sobal, suku Sibeon, suku Ana, suku Dison, suku Eser, miwah suku Disan.\nPararatu ring tanah Edom\n31Puniki pararatu sane madeg ratu ring tanah Edom, sadurunge wenten ratu sane jumeneng nata ring pantaran wong Israele. 32Sane madeg ratu ring Edom, inggih punika Sang Prabu Bela putran Ida Beor tur kotannyane mawasta Dinhaba. 33Sasampune Sang Prabu Bela seda, ida kagentosin madeg ratu antuk Sang Prabu Yobab putran Ida Serah, wit saking Bosra. 34Sasampun Sang Prabu Yobab seda Ida Sang Prabu Husam wit saking panegaran wong Temane, ngentosin ida madeg ratu. 35Sasampun Sang Prabu Husam seda, Sang Prabu Hadad, putran Ida Bedad, sane ngentosin ida madeg ratu. Ida sane ngasorang wong Midian ring rananggana ring Moab, tur kotan idane mawasta Awit. 36Sasampun Sang Prabu Hadad seda, Ida Sang Prabu Samla wit saking Masreka, ngentosin ida madeg ratu. 37Sasampun Sang Prabu Samla seda, Sang Prabu Saul wit saking Rehobot sane ring sisin tukade punika, ngentosin ida madeg ratu. 38Sasampun Sang Prabu Saul seda, Sang Prabu Baal-Hanan, putran Ida Akbor ngentosin ida madeg ratu. 39Sasampun Sang Prabu Baal-Hanan putran Ida Akbor seda, Sang Prabu Hadar ngentosin ida madeg ratu. Kotan idane mawasta Pahu, tur rabin idane maparab Mehatabeel, okan Ida Matred putun Ida Mesahab.\n40Suku-suku bangsa katurunan Dane Esau, inggih punika suku Timna, suku Alwa, suku Yetet, 41suku Oholibama, suku Ela, suku Pinon, 42suku Kenas, suku Teman, suku Mibsar, 43suku Magdiel miwah suku Iram. Punika makasami katurunan Dane Edom, manut wewidangan miwah pesengan danene suang-suang.


Nyujur Pariwisata Berkualitas, Dinas Pariwisata Mekarya Raperda Standardisasi Pariwisata - balitopnews.com\nNyujur Pariwisata Berkualitas, Dinas Pariwisata Mekarya Raperda Standardisasi Pariwisata\nBalitopnews.com, Denpasr - Dinas Pariwisata Provinsi Bali nedeng ngutsahayang wenten Ranperda Standar Penyelenggaraan Kepariwisataan Bali. Antuk ngerauhang pare pamilet pariwisata sane wenten ring Bali Tourism Board, tokoh pariwisata taler pate sujana lan kaaptiang presida ngamolihan masukan kaangge daging Raperda, sane memargi ring parikrama Forum Group Discussion ring ruang paruman Soka, Dinas Pariwisata Provinsi Bali, Denpasar, Buda (15/1).\nKepala Dinas Pariwisata Daerah (Disparda) Bali, I Putu Astawa, FGD maosang, indik punika dados piranti utama rikala nincapang kualitas pariwisata Bali pungkuran inggih punika saking sisi pelayanan, destinasi, aktivitas wisata, SDM, produk wisata lan tiosan, miwah ngelidin tedunne kualitas industri wisata.\nRing galah sane rauh ring Perda punika pacang nyurat 4 pilar inggih punika pilar destinasine, industrine, pemasaran lan pilar kelembagaanne. Sami sepatutne manut standar-standar sane sampun kasurat sekadi ring Perda inucap inggih punika produkne napi, pelayananne sekadi napi, pengelolaanne sekadi napi.\nDane nguningan, sami sane makilitan sareng kepariwisataan ring pulo puniki pastika medue standar, selanturne pacang kaunggahang ring pawos-pawos ring Perda inucap. "Sami jagi mestandar lan makasami benjang pacang kategesan ring pawos-pawos ring Perda punika. Ring galah mangkin kasobyahang, FGD-an antuk pengapti prasida ngeparipurnayang saking rancangan sane sampun kasurat raris kabligbagin sareng sami. Selanturne pacang kadadosang Perda sane pacang kaparuman olih eksekutif lan legislatif," baosne\nAstawa ngelanturang, kawentenan sapangrauh wisata mancanegara (wisman) saking warsa 2018 ke 2019 ngangsan makeh, yadiastun pemargine alon. Nincapne sapangrauh turis duranegara kirang langkung 200 tali santukan sadurungne pinaka warsa-warsa politik, wenten orti bencana lan kondisi ekonomi global sane durung sukertha. Pemerintah Provinsi Bali dane malih ngawewehin, ring galah benjangan nenten wantah nguleng makeh turis sane rauh, nanging taler ngutsahayang wisatawanne mangda meneng suwe lan makeh matumbasan.\nMangda pengapti punika kajujur, dane maosang pare pamilet industri pariwisata sepatutne sampun ngelaca-laca paket-paket tour sane pacang kaadol mangda wisatawanne kayun suwe mawisata ring Bali. "Paket wisata napi sane presida kaadol, ring standarisasi puniki taler jagi kabligbagin," ucap dane.\nDane taler pacang ngiringan pare pamilet industri pariwisata Bali mangda ngawentenang paket-paket sane ngulangunin lan ngerauhang wisatawanne ngangsan suwe meneng ring Bali. "Pamuputne wisatawanne presida ngangsan suwe meneng ring Bali," teges dane.\nDane ngawewehin, makeh potensi sane presida ngawinan turise ngangsan suwe meneng ring Bali madue makeh aktivitas wisata ngawit saking Bali Kelod, Kangin Kauh lan Kaja. Tiosan saking punika teler wenten wisata tirta sane janten prasida nincapang suwene pare turis meneng ring Bali.\n"Pengantin titiang, benjangan tios saking kuantitas, kualitas taler mangda ngangsan nincap. Yening kwantitas mangda nincap 10 kantos 15 persen nyabran warsa. Pengapti ring warsa 2020, sekirangne 6,5 yuta turis duranegara," dane ngaptiang. (Balitopnews.com/ngr/rls)


Pangambyaran Kawentenan Puputan Badung - BASAbaliWiki\nPangambyaran Kawentenan Puputan Badung\nPutu Prema Widianu Putra\nKawentenan monumen ring Lapangan Puputan Badung utawi kabaos Lapangan I Gusti Ngurah Made Agung kaangen nyungkemin belapatin Ida, I Gusti Ngurah Made Agung sareng para pahlawan sane lianan rikanjekan mayuda nglawan Kolonial Welandane. Puputan suksmannyane penelahan kantos puput padem . Punika sane kamargiang olih Raja Badung miwah krama Badunge sami ring tanggal 20 September warsa 1906.\nCihna sane wenten ring Puputan Badung inggih punika Musium Bali miwah Pura Agung Jagadnatha. Pamedek sane jagi malancaran ring wewidangan Lapangan Puputan Badung beciknyane macecingak ring Musium Bali. Kawentenan Musium Bali sane megenah ring Saren Kauh lapangan. Ring musium Bali pamedek prasida nyingakin pawimba kebudayaan Bali duke dumun utawi bali kuno lan perkembangan sane mangkin. Ring tengah musium sampun sedia akeh kerajinan saking Bali. Iraga prasida nyingakin prabot sane kaanggen sadina dina krama bali duk sane sampun lintang wenten taler kwaca daeraah bali sane kaangen ngerahina lan kwaca nganten kerab kambe .\nRing sisi kaler Museum Bali, wenten megenah Pura Agung Jagadnatha. Pura jagadnatha puniki madue akeh pemedek sane tangkil ri tatkala rahinan-rahinan suci, utaminnyane ring rahinan Purnama miwah Siwaratri. Pura puniki dahat jimbar, pamedek sane tangkil rumasa degdeg kayune tur hening. Ring jaba tengah pura, sadurung malancaran mangda satinut lan urati ring awig jagi ngranjing ring wewidangan pura,inggian punika makwaca adat bali sane becik lan patut, sane sampun kasiagayang, nyaga karesikan lan kelestarian pelemahan ring parhyangan, taler wenten seni pangambyaran kalaksanayang nyabran rahina redite lingsir panggung utawi kalangan ring Puputan Badung pacang kadagingin pentas seni saking sisya TK lan sanggar sanggar seni lianan. Pamedek prasida nonton sasolahan tradisional, musik miwah lagu modern.


Keluaran 3 (BALI)\n1Dane Musa sampun biasa ngangonang kambing miwah biri-birin Dane Yitro, sang pandita ring Midian matuan danene. Sedek rahina anu, dane ngatehang kambing lan biri-birin danene doh pisan nglintangin tegal melakang, kantos rauh ring Gunung Sinai, inggih punika gunung sane suci.\n2Irika malaekat Ida Sang Hyang Widi Wasa makantenang raga ring Dane Musa sakadi geni sane endih ring tengah bete. Dane Musa nyingak bete punika ngendih nanging bete punika nenten puun.\n3Dane mabaos ring kayun asapuniki: “Dadi tawah pesan? Bakal pedasin kema. Apa krana bete ento tusing puun?”\n4Duk Ida Sang Hyang Widi Wasa nyingak Dane Musa maranin tur jaga nureksain bete punika, Ida raris masabda saking tengah-tengah bete sapuniki: “Musa, Musa!” Atur danene: “Titiang”.\n5Irika Ida masabda: “Eda pesan kita paek mai. Elusja sandal kitane, sawireh di tongos kitane majujuk ento, tanah ane suci.”\n6Malih Ida masabda: “Ulun ene Widin leluur kitane: Widin Abraham, Ishak muah Yakub.” Duaning punika Dane Musa tumuli nekep prarain danene kabatek antuk ajerih danene ngeton Ida Sang Hyang Widi Wasa.\n7Ida Sang Hyang Widi Wasa malih masabda: “Ulun suba nyingak sangsaran kaulan Ulune di Mesir. Ulun masih suba mireng sesambatannyane apanga ia kabebasang uli sig anake ane manjakang ia. Ulun suba wikan sangsarannyane ditu.\n8Ento krana Ulun tumurun mai ka mrecapada buat mebasang ia uli sig bangsa Mesire tur nandan ia pesu uli gumine ento ngungsi gumi ane gemuh landuh tur linggah. Gumine ento jani tongosina baan bangsa Kanaan, bangsa Het, bangsa Amori, bangsa Peris, bangsa Hewi muah bangsa Yebus.\n9Ulun suba mireng sesambatan kaulan Ulune tur Ulun suba nyingak sangsarannyane kala-ala baan bangsa Mesire.\n10Sawireh keto ane jani, Ulun ngutus kita tangkil teken ratune di Mesir buat nunas tur nuntun kaulan Ulune pesu uli gumine ento.”\n11Dane Musa raris matur ring Ida Sang Hyang Widi Wasa sapuniki: “Nawegang Ratu, sirake titiang puniki jaga purun tangkil ring ratune ring Mesir, samaliha jaga nuntun bangsa Israel medal saking panegara Mesir?”\n12Sabdan Ida Sang Hyang Widi Wasa: “Ulun ngiangin kita. Yen bangsane ento suba atehang kita pesu uli Mesir, kita ajak makejang lakar ngaturang bakti teken Ulun di gununge ene. Unduke ento maka bukti mungguing Ulun ane ngutus kita.”\n13Dane Musa tumuli matur malih ring Ida Sang Hyang Widi Wasa sapuniki: “Nanging yen sampun titiang kapanggih ring bangsa Israel tur mabaos ring ipun mungguing Widin leluur semetone sane ngutus tiang rauh mriki, nanging ipun raris mataken ring titiang sapuniki: Nyenke parab Idane? Raris sapunapi antuk titiang masaur ring ipun?”\n14Pangandikan Ida Sang Hyang Widi Wasa ring Dane Musa: “Ulun ene ane jumeneng langgeng. Orahang teken ia mungguing Ida ane jumeneng langgeng ane ngutus kita nekain ia.”\n15Sapangrarisipun Ida malih ngandika: “Tuturangja teken bangsa Israele, mungguing Ulun Ida Sang Hyang Widi Wasa, Widin leluurnyane, Widin Abraham, Widin Ishak, muah Widin Yakube, ane ngutus kita nekain ia. Keto parab Ulune kanti salawas-lawasne. Keto patutne katurunan ane lakar teka nyambat parab Ulune.\n16Jani kema majalan, tur sangkepangja parapamimpin Israele laut tuturang teken ia, mungguing Ida Sang Hyang Widi Wasa, Widin leluurnyane nah ento Widin Abraham, Ishak muah Yakub, suba nyinahang raga teken kita. Orahang teken ia mungguing Ulun suba ngrauhin ia, tur nyingak laksanan wong Mesire marep teken ia.\n17Ulun suba netepang mungguing Ulun lakar nuntun ia pesu uli tongos iane kasangsaren di Mesir, tur lakar ajak Ulun ka gumine ane gemuh landuh, nah ento gumin bangsa Kanaan, bangsa Het, bangsa Amori, bangsa Peris, bangsa Hewi muah bangsa Yebuse.\n18Kaulan Ulune lakar madingehang raos kitane. Sasubane keto ajak parapamimpin Israele ento tangkil ka ajeng sang prabu di Mesir, tur uningang buka kene: ‘Ida Sang Hyang Widi Wasa, Widin wong Ibranine, sampun makantenang raga ring titiang. Sane mangkin lugrainja titiang sareng sami mapamit sawatara apamargian tigang rahina suenipun, praya ngaturang bakti ka ajeng Ida Sang Hyang Widi Wasa, Widin titiange ring tegal melakange.’\n19Sakewala Ulun suba wikan, mungguing rajane di Mesir tusing bakal maang kita makaad, sajawining aji mamaksa.\n20Sakewala Ulun bakal ngedengang kakuasan Ulune tur lakar ngebug gumi Mesire aji makudang-kudang bencana ane lakar tibakang Ulun teken ia. Sasubane ento mara ia bakal maang kita makaad uli ditu.\n21Dikalane ento Ulun bakal nutdut keneh bangsa Mesire apanga ia madalem kita, matemahan yen kita makaad, kita tuara makaad matalang.\n22Paraluh-luh kitane patut ngidihin luh-luh Mesire, pisaga-pisagan kitane muah teken luh-luh Mesire ane jumahne, barang-barang marupa mas, perak ane masoca. Panganggo muah barang-barange ento patut kasalukang sig pianak-pianak wong Israele luh muah muani. Malantaran buka keto kita musbusin tur ngaba branan wong Mesire magedi uli ditu.”


Jembatan Kita: Pidarta Basa Bali\n02.43 / Diposting oleh Billy Roger /\nPulo Bali puniki kadadosang “Pusat Daerah Tujuan Wisata Indonesia Bagian Timur” olih Pemerintah Republik Indonesia. Punika boya ja simpang, saantukan kabecikan miwah kaasrian Pulo Baline sampun kaloktah jantos ka dura negara.\nPulo Baline kawastanin Pulo Dewata saantukan: kaasrian palemahannyane sampun kaloktah ka dura negara, seni budaya Baline sane madasar antuk seni budaya hindu taler sampun kajanaloka ring jagate, adat istiadatnyane sane madasar antuk suryak siu utawi “Musyawarah Mufakat”, saling asah, saling asih, saling asuh, salungsung sabayantaka, taler sampun marupa tetamian. Lan para warga Baline banget kumanyama, ngandap kasor, nenten wenten nyaminin ring jagate.\nPunika ke mawinan I raga sareng sami patut mangayu bagia majeng ring Ida Sang Hyang Widhi Wasa, miwah I raga sareng sami patut rumasa bagia dados putra-putri Bali.\nLianan ring punika, I raga sareng sami patut ngemban, miara kabecikan utawi kaasrian jagat Baline, pamekas nglimbakang, ngwerdiang seni budaya druene, mangda sayan sami layan becik, sayan asri miwah sayan nudut kayun.\nSinalih tunggil sane minakadi piranti sajeroning jagi nglimbakang seni budaya druene punika, boya seos wantah “Basa kalih sastra Kawi Bali” druene. Punika ke mangkin ngiring sareng sami ngutsahang, sapunapi antuk ngwerdiang kalih nglimbakang mangda sayan ajeg basa daerah makamiwah sastra Kawi Baline, pamekas para anom-anome mangda sayan seneng lan sayan teleb malajahin basa Bali. Asapunika saantukan sastra Kawi Baline makeh pisan madaging indik sane mapikenoh kaagungane sajeroning nglaksanaang darmaning agama miwah negara.\nSastra Kawi punika sampun kapastika prasida sakadi pangancan sajeroning ngwangun jagat Indonesia ngamangguhang sakadi tetujon jagat kerta rahrja, gemah ripah loh jinawi.\nWenten kakalih pamarga sane kaanggen ngwaliang basa kalih sastra druene, sane kawastanin pendidikan formal utawi resmi miwah pendidikan informal utawi tan resmi.\nRing sajeroning pendidikan formal, plajahan basa Baline sampun ngranjing ring kurikulum sekolah SD, SMP, SMA miwah perguruan tinggi. Punika nyitnayang utsaha sane becik, utsaha sane mabuat pikenohipun sajeroning ngwerdiang kalih nglimbakang basa miwah sastra Baline.\nMunggung ring pendidikan informal, basa miwah sastra Bali punika kalimbakang minakadinnya sajeroning kulawarga, dadia, banjar, desa, ring sajeroning sekaa, truna-truni, pasantian-pasantian miwah sane lian-lianan.\nPunika ke awinan ida sang maraga guru wisesa, pamekas murdaning jagat Baline ngwentenang “Utsawa Dharma Gita” nyabran warsa, boya lian tetujonnya wantah mangda sida ngincepang, nglimbakang seni budaya druene, minakadi ngwacen lontar olih para anom-anome sami.\nSeosan ring punika wenten taler lomba pidato mabasa Bali, nyurat geguritan, kekawin, cerita, miwah sane lian-lianan. Sinah punika makasami mabuat pisan pikenohipun ring sajeroning nglimbakang basal an sastra Bali miwah Kawi druene.\nDuaning asapunika, ngiring mangkin I raga sareng sami tunggilang kayune ring sajeroning ngwerdiang ping kalih nglimbakang basal an sastra Bali miwah Kawi druene, kandugi prasida kapanggih daging-daging sane kasurat ring sajeroning palambang-palambang itihasa, purana makaluiripun, mangda wenten kanggen nuntun raga ring sajeroning kauripan.


Kejadian 2 (BALI)\n1Kadi asapunika akasa lan pretiwi, miwah sadagingipun makasami kapuputang.\n2Ida Sang Hyang Widi Wasa muputang pakaryan Idane punika ring rahina sane kaping pitu. Tur ring rahina sane kaping pitu punika Ida mararian saking saluiring pakaryan Idane.\n3Ida Sang Hyang Widi Wasa raris ngamertanin rahina sane kaping pitu punika, tur kasuciang kadadosang rerainan, santukan ring rahinane punika Ida mararian saking sakancan pakaryan Idane.\n4Kadi asapunika katuturanipun, akasa miwah pretiwine kawentenang.\nDuk Ida Sang Hyang Widi Wasa ngwentenang akasa miwah pretiwi,\n5durung wenten entik-entikan ring jagate, samaliha ring tegale taler durung wenten tetumbuhan, santukan Ida Sang Hyang Widi Wasa durung nedunang sabeh ring jagate, samaliha durung wenten anak sane ngarap tanahe punika.\n6Nanging wenten toya nrebes metu saking pretiwine, sane ngawinang tanahe beseg makasami.\n8Sapanglanturipun Ida Sang Hyang Widi Wasa raris ngardi taman ring tanah Eden, ring tepi siring kangin. Manusane sane sampun rupayang Ida punika raris genahang Ida irika.\n9Ida Sang Hyang Widi Wasa raris numbuhang kekayonan mawarni-warni, sane wohnyane ngenyudang manah tur becik buat kajengang. Ring basan tengah tamane punika wenten wit urip miwah wit pangweruhan indik becik miwah kaon.\n10Ring Eden wenten tukad membah ngecokin tamane punika, tur saking irika tukade punika maparo dados patpat.\n11Tukade sane kaping pisan mawasta Pison, inggih punika tukad sane membah ngilehin jagat Hawila.\n12(Ring jagate punika wenten mas murni miwah minyak wangi sane wanginnyane angalub-alub, pingkalih sesocan sane mule-mule.)\n13Tukad sane kaping kalih mawasta Gihon sane membah ngilehin jagat Kuse.\n14Tukad sane kaping tiga mawasta Tigris, sane membah dangin jagat Asure. Tukad sane kaping pat mawasta Eprat.\n15Ida Sang Hyang Widi Wasa tumuli ngambil manusane punika tur kagenahang ring tamane ring Eden, mangda dane ngarap tur miara tamane punika.\n16Irika Ida Sang Hyang Widi Wasa mapaica pituduh sapuniki ring imanusa: “Sakancan buah punyan kayune ane ada di tamane ene, dadi daar sakita karep kitane,\n17nanging buah punyan kayu pangweruhan unduk melah muah jelene ento, ento tusing pesan dadi daar kita. Sawireh yen kita naar buahne ento, kala ditu sinah kita lakar mati.”\n18Ida Sang Hyang Widi Wasa malih masabda sapuniki: “Tusing melah yen manusane ento tuah padidina dogen. Ulun lakar ngaenang ia timpal ane cocok buat nulungin ia.”\n19Ida Sang Hyang Widi Wasa raris ngardi sawatek sato alas miwah paksi ring ambarane antuk tanah. Sato miwah paksi punika makasami raris bakta Ida ring ajeng manusane punika. Ida mapakayunan uning wasta punapike sane jaga wehin dane ring sato-sato miwah paksi-paksine punika. Tur wasta sane kawehin antuk imanusa ring saananing sato miwah paksine punika, punika makasami dados wastanipune.\n20Manusane punika raris ngwastanin sakancan sato miwah sakancan paksine. Nanging pabuat dane ngraga nenten wenten panggihin dane timpal sane cocok buat nulungin dane.\n21Ida Sang Hyang Widi Wasa raris ngawinang mangdane dane sirep aris. Rikala dane sirep, Ida Sang Hyang Widi Wasa raris ngambil salah tunggil galih igan danene. Genahe punika tumuli malih katekep antuk daging.\n22Antuk galih igane sane ambil Ida saking manusane punika, Ida Sang Hyang Widi Wasa ngardi anak istri, raris bakta Ida ka ajeng manusane punika.\n23Manusane punika raris mabaos kadi asapuniki: “Nah, ene apa ia, anak ane patuh teken idewek, nah ento tulang ane uli tulang idewek, muah isi ane uli isin ideweke. Ia lakar kadanin anak luh, sawireh ia kajemak uli sig anake muani.”\n24Punika awinanipun anake lanang nilar meme bapanipune, raris nunggil ring somahipune, ngantos ipun sareng kalih dados madewek tunggal.